Martabat guru di sisi Islam

“Allah akan meninggikan orang-orang yang beriman di antaramu dan orang-orang yang diberi ilmu pengetahuan beberapa darjat, dan Allah Maha mengetahui apa yang kamu kerjakan.” (Al-Mujadalah: 11)

Ayat ini menerangkan kedudukan guru yang sangat tinggi, guru bukanlah semata-mata sebuah profesion, tetapi mereka menanggung beban yang besar dalam menyebarkan nilai ilmu yang bermanfaat bagi mengeluarkan seseorang dari kegelapan kepada cahaya.

Ilmu merupakan suatu khazanah yang sangat berharga, kerana ilmu mengeluarkan seseorang dari kegelapan kejahilan kepada cahaya yang membawa kepada peradaban sesuatu masyarakat.

Sinonim dengan ilmu adalah guru, darinya kita mula mengenal huruf sehingga mendapat ilmu yang sangat bermanfaat dan akhirnya menjadi seorang yang berguna.

Semenjak dunia dilanda wabak Covid-19, institusi pendidikan antara institusi yang terkesan dan terjejas, sekolah, universiti dan tempat pembelajaran yang lain terpaksa ditutup menyebabkan sistem pembelajaran terhenti seketika.

Menyedari hakikat ini, para guru perlu menyesuaikan diri dengan norma baharu, maka cabaran guru semakin mencabar dalam era pandemik yang sudah pun mencabar ini.

Tugas guru perlu diteruskan demi kebaikan anak bangsa walaupun perlu bekerja lebih keras sebelum ini dan semasa Perintah Kawalan Pergerakan (PKP) yang mana proses Pengajaran dan Pembelajaran di Rumah (PdPR) diperkenalkan.

Ini  sekali gus membawa cabaran yang baru buat para guru, cabaran dalam mengadaptasi kemahiran digital dan Internet, lebih-lebih lagi mereka yang berada di kawasan pedalaman dan murid yang tidak berkemampuan untuk memiliki gajet atau peranti.

Semasa sekolah di seluruh negara telah dibuka secara berperingkat mulai Julai 2021, cabaran lain pula perlu diharungi dalam kebiasaan baharu ‘the new norm’ dalam proses Pengajaran dan Pembelajaran (PdP), perubahan seperti penjarakan fizikal sepanjang berada di sekolah, dalam bilik darjah, pejabat, mengamalkan budaya hidup yang sihat dan menitikberatkan aspek kebersihan.

Tugas guru-guru turut memerlukan perubahan yang drastik di luar jangkaan pemikiran biasa apabila berhadapan dengan situasi baharu yang tidak dijangkakan ini. Guru perlu datang lebih awal ke sekolah demi memastikan Prosedur Operasi Standard (SOP) berjalan lancar seperti memastikan suhu yang normal, penjarakan fizikal dan lain-lain.

Ini semua sudah pasti mewujudkan cabaran besar dan baharu yang harus didepani oleh setiap guru. Perlu juga diambil kira aspek lain seperti masalah kesihatan fizikal, mental dan emosi akibat ‘terkurung’ apabila murid tidak boleh keluar rumah, berjumpa rakan, beriadah, menghadapi konflik keluarga dan pelbagai lagi masalah lain yang kadangkala tidak terjangkau dek akal.

Sesungguhnya kedudukan guru di sisi Islam sangatlah tinggi dan dipandang mulia, kerana guru adalah seseorang yang dianugerahkan ilmu oleh Allah SWT dan dengan ilmunya itu, dia menjadi perantara manusia yang lain untuk mendapatkan, memperoleh serta menuju kebaikan baik di dunia mahupun di akhirat.

Selain itu, guru tidak hanya bertugas menyampaikan ilmu, tetapi juga mendidik muridnya untuk menjadi manusia beradab dan berakhlak mulia.

Apabila kita  menunjukkan suatu kebaikan kepada seseorang, maka dia juga akan memperoleh pahala sepertimana pahala orang yang dia ajarkan, antaranya adalah seperti mengajarkan ilmu.

Daripada Abu Mas’ud Uqbah bin Amir al-Ansari RA, Rasulullah SAW bersabda:

“Sesiapa yang menunjukkan kepada kebaikan, maka dia akan mendapat pahala sepertimana pahala orang yang mengerjakannya.” (HR Muslim, No. 1893)

Begitu juga hadis yang lain, daripada Jarir bin Abdullah RA, bahawa Rasulullah SAW bersabda:

“Sesiapa yang memulakan suatu perbuatan dalam Islam suatu sunnah yang baik, lalu diamalkan orang selepasnya, dituliskan bagi pemulanya pahala orang yang beramal dengannya, dan tidak akan berkurang daripada pahala mereka suatu pun.” (HR Muslim, No. 1017)

2. Pahala yang mengalir setelah meninggal dunia

Hadis daripada Abu Hurairah RA bahawa Rasulullah SAW bersabda:

“Apabila seorang manusia telah  meninggal dunia, maka terputuslah segala amalannya kecuali tiga: sedekah jariah, ilmu yang bermanfaat atau  anak soleh yang mendoakan orang tuanya.” (HR Muslim, No. 1631)

Mengajarkan ilmu dan menyebarkannya termasuk dalam golongan yang memanfaatkan ilmunya selain daripada beramal dengan ilmu yang kita ada.

Guru sebagai khazanah harta yang tidak ternilai, martabatnya diletakkan tinggi dalam Islam sepertimana tingginya martabat ilmu.

Guru juga merupakan pewaris para nabi kerana mereka menyebarkan kebaikan dan mencegah kemungkaran, sehingga semua yang ada di langit dan di bumi mendoakan mereka.

“Sesungguhnya Allah, para malaikat dan semua makhluk yang ada di langit dan di bumi, hingga semut yang ada di sarangnya dan juga ikan (di lautan), semuanya berselawat kepada muallim (orang berilmu) yang mengajarkan kebaikan kepada manusia.” (HR Tirmidzi, No. 2865, Hadis Hasan)

Guru yang berilmu, berwawasan luas di bidang tertentu akan berjaya membawa orang lain kepada kebaikan dan mencegahnya daripada keburukan.

Hanya orang-orang berilmu, berwawasan luas yang menginginkan orang lain menjadi baik yang mampu menjalankan tugas-tugas tersebut.

Islam mendorong umatnya menjadi seorang pendidik yang berilmu, menyuruh kepada kebaikan, mencegah daripada keburukan. Bahkan, mereka digolongkan sebagai orang-orang beruntung, baik di dunia mahupun di akhirat.

“Dan hendaklah ada di antara kamu segolongan umat yang menyeru kepada kebajikan, menyuruh kepada yang makruf dan mencegah daripada yang munkar, merekalah orang-orang yang beruntung.” (Ali Imran: 104)

Ayat itu juga dikuatkan lagi dengan kata-kata Rasulullah SAW yang diriwayatkan oleh Abu Hurairah RA yang berbunyi:

“Dunia ini dan seisinya adalah laknat (dikeji)  kecuali yang mengingati Allah, yang membawa kepada taat kepada-Nya, orang alim (guru) dan pelajar.”  (HR Ibnu Majah, No. 4112 dan Tirmidzi, No. 2322, Hadis Hasan)

Maka berdasarkan ayat al-Quran dan hadis Rasulullah SAW tersebut, sudah terang lagi bersuluh martabat dan kedudukan guru yang sangat tinggi dalam Islam.

Semoga para guru terus bersemangat dan tetap teguh serta bersabar dalam mendidik anak bangsa dan dalam mengharungi pelbagai cabaran pada zaman ini.

Oleh itu, sebagai pelajar dan murid, wajib kita memuliakan guru dan menghormatinya. Rasulullah SAW pernah bersabda:

“Bukanlah termasuk golongan kami orang yang tidak menyayangi yang muda, tidak menghormati yang tua, dan tidak mengerti hak ulama (guru) kami.”  (HR Ahmad, 5/323 dan al-Bazzar, No. 2718, disahihkan oleh al-Albani – Sahih Targhib)

Begitulah antara kelebihan dan kebaikan buat seorang yang bergelar guru, perjuangan, pengorbanan, tugas dan tanggungjawab seorang guru yang tidak mudah, namun sangat mulia dan penting demi masa depan anak didik yang cerdik dan berakhlak mulia.

Jasa seorang guru sangat besar dan kita tidak akan mampu untuk membalas semua jasanya. Guru adalah pahlawan sepanjang masa.

Segak kekasih berbaju baru,
Warnanya biru songket warisan,
Terima kasih buatmu guru,
Budi jasamu tidak akan dilupakan.

“Apakah sama antara orang yang mengetahui dengan orang yang tidak mengetahui?” (Az-Zumar: 9)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Yakin dan Ahlu al-Yaqin (Siri 1)

Yakin membuatkan seseorang tidak merasa ragu-ragu, malah merasa tenang dengan apa yang diyakininya. Kata al-Junaid: “Yakin ialah ilmu yang mantap, tidak goyah, tidak berdolak-dalik dalam hati.”

Yakin merupakan ilmu yang sempurna, tidak ada sebarang keraguan, ia pemangkin amal. Yakin merupakan sesuatu yang sabit dan tidak goyah, perasaan tenang dalam diri. Hakikat yakin ialah rasa tenang terhadap apa yang diketahui. Apabila seseorang merasa tenang terhadap sesuatu yang diketahuinya bermakna dia telah yakin terhadap apa yang diketahuinya itu.

Kata Ibn al-Qaiyyim: “Kehidupan hamba di dunia dan akhirat tidak sempurna tanpa yakin dan afiat. Yakin menghindarkan azab akhirat, afiat menghindarkan penyakit dunia daripada hati dan jasadnya.”

Bagi sesetengah orang, yakin itu seluruh iman. Kata sesetengah salaf: Sabar itu separuh iman, yakin itu seluruh iman. Kata Ibn al-Qaiyyim: “Kedudukan yakin berbanding iman samalah dengan kedudukan roh dengan jasad.”

Kata akar (يقين) dan terbitannya disebut tidak kurang daripada 26 kali dalam al-Quran. Perkataan ‘yakin’ disebut dalam al-Quran dalam pelbagai kesempatan dan isu. Ada kalanya ia datang dalam bentuk sifat bagi orang beriman, seperti dalam ayat 4 surah al-Baqarah yang menyatakan yakin adalah sifat orang beriman:

وَالَّذِينَ يُؤْمِنُونَ بِمَا أُنزِلَ إِلَيْكَ وَمَا أُنزِلَ مِن قَبْلِكَ وَبِالآخِرَةِ هُمْ يُوقِنُونَ

Ada kalanya ia disebut dalam kesempatan menyatakan hikmah Allah SWT pada perbuatannya ke atas makhluk supaya dengan itu, hambanya mendapat darjat yakin seperti yang dinyatakan dalam ayat 75 surah al-An’aam. Ayat ini menyatakan bahawa Allah SWT menunjukkan kepada Nabi Ibrahim AS tentang tujuh petala langit dan bumi agar Nabi Ibrahim AS tergolong dalam golongan ahlu al-yaqin:

وَكَذَلِكَ نُرِي إِبْرَاهِيمَ مَلَكُوتَ السَّمَوَاتِ وَالْأَرْضِ وَلِيَكُونَ مِنَ الْمُوقِنِينَ

Dalam kesempatan lain, ‘yakin’ disebut untuk mengecam mereka yang tidak yakin sesuatu yang datang daripada Allah SWT seperti yang dijelaskan dalam ayat 82 surah al-Naml yang menjelaskan, apabila sampai masa hukuman dijatuhi ke atas manusia, Allah SWT keluarkan sejenis binatang dari bumi, yang menyatakan kepada mereka, bahawa manusia telah tidak meyakini bukti-bukti, keterangan dan pengajaran daripada Allah SWT:

وَإِذَا وَقَعَ الْقَوْلُ عَلَيْهِمْ أَخْرَجْنَا لَهُمْ دَابَّةً مِنَ الْأَرْضِ تُكَلِّمُهُمْ أَنَّ النَّاسَ كَانُوا بِآيَاتِنَا لَا يُوقِنُونَ

Pertama: Ilm al-Yaqin (علم اليقين) iaitu keyakinan yang bertepatan dengan hakikat sebenar sesuatu yang diyakini, seperti disebut dalam ayat 5, 6 dan 7 surah al-Takathur yang menjelaskan, manusia yakin tentang neraka jahim kerana mereka mengetahui hakikatnya setelah melihatnya sendiri:

كَلَّا لَوْ تَعْلَمُونَ عِلْمَ الْيَقِينِ ، لَتَرَوُنَّ الْجَحِيمَ ، ثُمَّ لَتَرَوُنَّهَا عَيْنَ الْيَقِينِ

Kedua: ‘Ain al-Yaqin (عين اليقين) iatu keyakinan hasil daripada sesuatu yang dilihat dengan mata kepala sendiri atau Allah SWT bukakan alam ghaib kepada seseorang, diistilahkan sebagai kasyaf (كَشَّاف) seperti disebut dalam ayat 22 surah Qaf yang menjelaskan, pada hari kiamat, Allah membuka tutupan daripada pandangan manusia, lantas mereka melihat neraka dengan jelas:

لَقَدْ كُنْتَ فِي غَفْلَةٍ مِنْ هَٰذَا فَكَشَفْنَا عَنْكَ غِطَاءَكَ فَبَصَرُكَ الْيَوْمَ حَدِيدٌ

Ketiga: Haq al-Yaqin (حق اليقين) iaitu keyakinan yang terhasil daripada kebersamaan dan kebercampuran, seperti yang dinyatakan dalam ayat 51, 52 surah al-Haqqah:

وَإِنَّهُ لَحَقُّ الْيَقِينِ ، فَسَبِّحْ بِاسْمِ رَبِّكَ الْعَظِيمِ

Kata sesetengan ahli sufi; haq al-yaqin adalah darjat yakin paling tinggi, kedua ‘ain al-yaqin dan ketiga ‘ilm al-yaqin. Haq al-yaqin seperti orang berakal mengetahui mati pada saat dia mengalami kematian. ‘Ain al-yaqin seperti seseorang mengetahui mati ketika melihat malaikat maut. ‘Ilm al-yaqin seperti orang mengetahui mati sepanjang masa.

Ustazah Dr Anisah Abd Ghani Penulis Wanita IKRAM (PENAWAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kejatuhan BN perlu tapi belum mencukupi

Dari aspek ekonomi antara lain ialah kenaikan kos kehidupan dan kekurangan peluang pekerjaan yang memberi ganjaran yang berpatutan. Dalam aspek sosial, antara lain ialah masalah jenayah yang berleluasa, masalah anak luar nikah, pengambilan dadah di kalangan remaja dan masalah-masalah lain.

Kejatuhan kerajaan Barisan Nasional baru-baru ini memberi harapan bahawa amalan rasuah dan penyalahgunaan kuasa mungkin akan dapat dihapuskan. Namun, pengalaman di negara jiran iaitu Indonesia menunjukkan bahawa masalah rasuah bukannya mudah untuk dihapuskan sama sekali. Selepas 20 tahun Suharto (yang terkenal dengan masalah korupsi dan salah guna kuasa) digulingkan, masalah korupsi masih berleluasa di Indonesia.

Di samping itu, masalah kos kehidupan yang sentiasa meningkat juga membuat ramai rakyat Indonesia, terutama dalam kalangan yang lemah dan miskin, hidup dalam keadaan yang sengsara. Akibatnya, jutaan rakyat Indonesia masih mencari rezeki di luar tanah air mereka. Ini membuktikan bahawa kejatuhan rejim yang korup tidak bermakna semua masalah akan dapat diselesaikan dengan senang.

Tetapi ini tidak menafikan keperluan perubahan kepada suasana politik di negara kita. Ini adalah kerana kerajaan UMNO-BN telah dihinggapi penyakit yang terlampau serius setelah 60 tahun memerintah dan berkuasa tanpa putus semenjak negara mendapat kemerdekaan lagi.

Kejatuhan kerajan BN adalah satu keperluan, bukan sahaja untuk negara, bahkan juga untuk BN dan UMNO sendiri. Sekarang, setelah hilang kekuasaan politik, UMNO akan berupaya membuat perubahan kepada dirinya sendiri ke arah kebaikan, dengan syarat pemimpin yang berakhlak tinggi dan mulia, terutama dalam kalangan yang muda, akan diberi peluang untuk mengambil alih tampuk pimpinan UMNO.

Tetapi perlu disedari bahawa kejatuhan UMNO dan BN tidak bermakna masalah masyarakat akan dapat diselesaikan dengan senang. Dalam bidang ekonomi, sebagai contoh, masalah kos kehidupan masyarakat serta kekurangan peluang pekerjaan bukan senang untuk diselesaikan.

Bahkan jika semua tuduhan terhadap Dato’ Sri Najib adalah terbukti benar (yakni bahawa beliau telah mencuri wang berjumlah beberapa bilion) dan semua wang tersebut dikembalikan kepada kerajaan Malaysia, adakah bermakna kerajaan akan mampu menyelesaikan masalah kos kehidupan dan pengangguran?

Adakah kejatuhan Najib dan Rosmah bermakna masalah sosial masyarakat termasuk korupsi dan rasuah akan dapat dihapuskan terus? Sudah tentu jawapan kepada kedua-dua soalan adalah tidak. Ini kerana kita menyedari bahawa punca kepada masalah-masalah yang disebut di atas sebenarnya bukan hanya daripada Najib dan Rosmah sahaja, bahkan daripada pelbagai sumber.

Sebenarnya banyak masalah di atas berkait dengan sistem-sistem yang diamalkan dalam masyarakat termasuk sistem sosial, politik dan ekonomi. Dalam aspek sistem sosial, banyak masalah berpunca dan kurangnya penghayatan kepada agama serta terhakisnya nilai-nilai murni Islam dalam masyarakat. Akibatnya, ramai ahli masyarakat bersikap rakus dan tamak dan inginkan kejayaan material yang cepat.

Ramai berbelanja lebih dari kemampuan dan ini mengakibatkan industri hutang dapat berkembang cepat. Sistem ini kemudiannya mencipta wang dengan banyak seterusnya menimbulkan pelbagai masalah termasuk kenaikan kos kehidupan. Di samping itu, institusi keluarga yang lemah serta sikap tolong menolong yang semakin terhakis bermakna masalah gelandangan di bandar-bandar besar seperti Kuala Lumpur semakin parah.

Sebenarnya masyarakat kita perlukan reformasi nilai supaya nilai Islam yang murni dan mulia menjadi lebih ketara dan dominan. Ini perlu disusuli oleh reformasi kepada sistem-sistem masyarakat termasuk sistem sosial, ekonomi dan politik.

Kita juga perlu sedari bahawa adalah menjadi satu kesilapan jika kita meletakkan semua usaha-usaha reformasi di atas bahu ahli politik semata-mata. Ini kerana ahli politik seringkali diminta untuk hanya melaksanakan apa yang rakyat mahukan.

Mereka sangat memerlukan undi rakyat, terutama apabila musim PRU tiba dan oleh itu, sering sekali hanya memberi fokus untuk memuaskan perasaan para pengundi berbanding memberi fokus kepada usaha-usaha reformasi pemikiran dan nilai ahli masyarakat. Di samping itu, ahli politik juga sering perlu bergelut dan bercakar sesama sendiri untuk mendapat pengaruh dan akhirnya sering mengabaikan tugas reformasi masyarakat.

Secara rumusan, setiap individu dalam masyarakat perlu menyedari bahawa sumbangan mereka kepada reformasi nilai dan sistem-sistem dalam masyarakat amat penting. Mereka tidak boleh bergantung kepada ahli politik semata-mata tetapi perlu berkerja keras untuk membawa perubahan di dalam masyarakat.

Tanpa usaha-usaha kita semua, adalah sukar untuk memastikan akan berlaku perubahan yang diinginkan dalam masyarakat supaya generasi akan datang akan dapat tinggal di negara Malaysia yang lebih sejahtera dan selamat.

Prof. Dr. Mohd Nazari IsmailKetua Biro Penyelidikan IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Peranan Muslim dan Media Tangani Islamofobia

Fenomena Islamofobia kerap dikaitkan dengan negara-negara yang mempunyai bilangan penduduk minoriti Muslim. Kekurangan pendedahan terhadap Islam dan masyarakatnya menyebabkan komuniti bukan Islam berasa takut dengan apa yang mereka tidak tahu.

Bagaimanapun, Islamofobia turut berlaku di Malaysia walaupun negara ini didiami oleh majoriti penduduk Islam. Realitinya, fenomena ini turut berlaku dalam kalangan penganut Muslim, apatah lagi dalam masyarakat bukan Islam.

Kenyataan menghina dan mempertikaikan undang-undang Islam, mempersoal fatwa mufti, berasa curiga dengan orang yang berpenampilan seperti bertudung labuh dan berjubah membuktikan Islamofobia wujud di persekitaran dan ini harus dibendung.

Islamofobia merujuk kepada persepsi negatif dalam bentuk diskriminasi dan ketidakadilan dalam pelbagai bentuk akibat didorong rasa takut, benci dan bimbang terhadap agama Islam dan penganutnya.

Persepsi serong ini harus diperbetulkan agar Islam tidak terus disalahfahami hingga mewujudkan prasangka yang salah dan tidak berasas.

Pada hakikatnya, tanggapan buruk ini terbina atas fakta yang tidak jelas atau salah. Ini ditambah buruk oleh tindakan segelintir Muslim termasuk orang yang dipercayai dalam masyarakat terlibat ‘menconteng’ agama ini sendiri dengan perlakuan jelik atau kenyataan yang jauh sekali bertentangan dengan ajaran Islam.

Setiap penganut agama Islam seharusnya menjadi duta agama, namun malangnya, ini tidak dapat diterima pakai sebagai kenyataan yang benar sepenuhnya.

Mana-mana agama akan ada orang yang bertindak menjadi nila setitik yang merosakkan susu sebelanga. Ironinya, Islam sahaja yang mendapat kategori Islamofobia berbanding agama lain.

Keganasan dan kerosakan yang ditimbulkan tidak berwajah agama, bahkan harus dinilai sebagai salah perilaku individu.

Mutakhir ini, agama Islam dipersembahkan sebagai jumud, keras dan mengancam sehingga menakutkan masyarakat terutamanya terhadap orang yang tidak memahami Islam sedangkan ajaran agama ini tidak mengiktiraf, bahkan menentang perkara sedemikiran.

Lantas Islam dikaitkan menjadi faktor pemecah, menimbulkan kebencian, menyebabkan perseteruan sehingga berwajah hodoh disebabkan oleh pendekatan melampau sesetengah pihak.

Sebaliknya Islam yang diwahyukan Ilahi dan dibawa oleh Nabi Muhammad SAW datang membetulkan ketidakadilan, keganasan, keburukan dalam masyarakat melalui pendekatan yang berhikmah dan beradab.

Media terbukti merupakan alat yang berkuasa membentuk pandangan majoriti masyarakat hingga masuk terpasak dalam jiwa dan pemikiran mereka. Namun, sering kali media dipergunakan untuk tujuan eksploitasi dan manipulasi bagi kepentingan diri.

Media harus mengangkat kedudukannya menjadi rujukan yang ada akauntabiliti dan tanggungjawab dengan menyebarkan mesej-mesej berdasarkan fakta yang sahih dan betul tentang Islam.

Penerbitan yang bertentangan dengan nilai Islam atau mengelirukan tidak harus terjadi dan perlu dipandang serius.

Perkara yang tidak betul atau senonoh tidak harus diangkat untuk diuar-uarkan sehingga menimbulkan kecelaruan dalam masyarakat.

Kejadian oleh penganut Islam yang tidak bertanggungjawab walaupun memakai pangkat apa sekalipun, tidak harus mewakili imej agama ini untuk disebarkan sebagai kepercayaan.

Setiap Muslim bertanggungjawab terhadap agama ini agar dikenali sebagai agama rahmatan lil alamin (rahmat untuk seluruh alam) sepertimana yang diwahyukan Ilahi dan dibawa Rasulullah SAW. Tanggungjawab ini harus diperkuatkan dengan jaringan insitutsi, badan-badan dan pertubuhan Islam yang ada.

Pelancaran Himpunan Gerakan Islam Malaysia (HGIM) yang merupakan gabungan empat pertubuhan gerakan islam yang utama di Malaysia dilihat sebagai usaha untuk mendukung nilai-nilai Islam yang bersifat wasatiy iaitu menekankan keseimbangan, keadilan dan kecemerlangan serta menolak ekstremisme.

Masyarakat terutamanya orang Islam harus dibina kefahaman yang jernih tentang ajaran agama yang benar melalui pelan strategi yang berkesan dari segenap peringkat merangkumi sekolah, masjid, daerah, negeri dan kebangsaan.

Pelaksanaan Modul Penghayatan Hadis 40 Imam Nawawi yang mahu dilaksanakan oleh KPM dalam sekolah menengah agama adalah usaha yang dapat memperdalamkan kefahaman dan penghayatan terhadap agama pada generasi muda.

Generasi ini harus bangkit merubah masyarakat yang telah menormalisasikan maki hamun, cerca dan fitnah hingga dianggap sebahagian daripada amalan agama ini.

Kerjasama antara agensi kerajaan, institusi agama dan pihak berkuasa secara selaras dapat memperkukuhkan usaha memerangi Islamofobia di negara ini agar menjadi contoh teladan yang dapat diikuti oleh negara-negara lain.

Ini sejajar dengan keprihatinan yang diluahkan oleh Perdana Menteri, Dato’ Seri Anwar Ibrahim dalam ucapannya di Perhimpunan Agong Pertubuhan Bangsa-Bangsa Bersatu (PBB) ke-78 pada 22 September lalu di New York.

Anwar melahirkan kebimbangannya terhadap isu perkauman yang dimainkan ketika ini hingga menimbulkan prejudis terhadap bangsa lain dan tanggapan negatif terhadap umat Islam.

“Insiden pembakaran al-Quran misalnya, satu tindakan Islamofobia yang nyata,” ujarnya.

Menurutnya, perbuatan ini bertujuan menghasut kepada kebencian. Jika tidak bertindak terhadap provokasi yang dilakukan itu, ia satu mesej bahaya kepada kemanusiaan.

Sejarah telah berulang kali menyingkapi kemudaratan terjadi akibat fenomena Islamofobia yang sepatutnya tidak perlu wujud.

Ini adalah agenda yang sengaja direka cipta oleh pihak tertentu tetapi dibenarkan melalui propaganda dan tindakan tidak bertanggungjawab orang Islam sendiri.

Oleh sebab itu, seluruh umat Islam harus menggembleng tenaga, memerangi naratif buruk ini melalui mesej kebaikan yang dihiasi akhlak mulia membina dunia yang lebih inklusif, adil dan beradab sehingga semua kehidupan dapat merasakan kewujudah Islam sebagai rahmat bagi seluruh alam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Semak Kesahihan Fakta Elak Sebar Berita Palsu

SERI KEMBANGAN – Ketika negara sedang bergelut dengan wabak COVID-19 pada 2020, sebanyak 1,837 aduan berita palsu berhubung isu vaksin diterima Suruhanjaya Komunikasi dan Multimedia Malaysia (MCMC).

“Situasi berkenaan mencetuskan panik dalam kalangan orang awam sehingga ada yang hilang kepercayaan terhadap usaha kerajaan membawa keluar rakyat daripada situasi pandemik COVID-19 ketika itu,” kata Ketua Bahagian Keselamatan Rangkaian MCMC Harme Mohamed.

Beliau berkata, penyebaran berita palsu dalam talian bukan hanya boleh menyebabkan keadaan panik, ia juga mampu mengganggu-gugat kestabilan dan keselamatan negara.

“Trend berkaitan berita palsu berterusan dengan sebanyak 143 aduan diterima MCMC dari Januari hingga Februari lepas.”

Menurutnya antara berita palsu itu melibatkan tadbir urus kerajaan dengan 37 peratus aduan, kes jenayah seperti skim penipuan dan penyamaran (16 peratus) dan isu kepenggunaan (15 peratus).

“Mengikut tinjauan Kumpulan Meltwater Malaysia pada tahun lepas, 29.55 juta rakyat Malaysia atau 89.6 peratus melayari Internet selama sembilan jam sehari,” ujarnya.

Justeru, bagi menangkis lambakan maklumat palsu dalam talian, semakan terhadap fakta menjadi inisiatif terbaharu bidang kewartawanan di negara ini.

Penyemak fakta di MyCheck Malaysia, Fatin Najmi Mohammad Shah berkata, semakan fakta atau fact-check adalah evolusi dalam dunia kewartawanan dengan laporan mendalam dihasilkan menggunakan teknik dan alatan (tools) semakan fakta.

“Dalam proses menyemak fakta, input yang kami sertakan dalam laporan bukan hanya berdasarkan kenyataan penafian oleh individu dan organisasi berkaitan semata-mata, tetapi kami juga sertakan maklumat berdasarkan dapatan daripada penyiasatan terperinci yang dibuat.”

“Untuk proses itu, kami perlu menggunakan tools semakan fakta dan mendedahkan kepada orang awam setiap proses yang dibuat,” katanya.

Menurutnya pada tahun lepas, sebanyak 164 laporan semakan fakta dilakukan MyCheck Malaysia membabitkan pelbagai isu seperti kepenggunaan, kesihatan, dasar kerajaan dan politik yang tular di media sosial.

MyCheck Malaysia yang bermula sejak Mac 2020 merupakan inisiatif semakan fakta yang beroperasi secara editorial bebas untuk membanteras maklumat palsu yang tersebar luas di negara ini mengikut piawaian antarabangsa ditetapkan International Fact Checking Network (IFCN).

Selain MyCheck Malaysia, antara organisasi yang menjalankan usaha semakan fakta di Malaysia ialah AFP Fact Check Asia (Malaysia).

Dalam perkembangan berkaitan, Prof Madya Masato Kajimoto daripada Pusat Pengajian Kewartawanan dan Media, Universiti Hong Kong berkata, terdapat perbezaan ketara antara pemeriksa fakta dan wartawan kerana peranan wartawan adalah untuk menyampaikan maklumat kepada orang ramai tentang perkara yang mereka tidak tahu, manakala pemeriksaan fakta ialah membetulkan fakta yang sudah diketahui umum.

“Pemeriksa fakta mesti mahir dalam bidang selain daripada menghasilkan laporan komprehensif, seperti menggunakan alat semakan fakta, hebat dalam pemantauan media sosial, dan membuat grafik atau video penjelasan,” tambahnya.

Kajimoto, yang juga Ketua Pengarang di Asian Network of News and Information Education (Annie) Lab, sebuah organisasi semakan fakta berasaskan universiti menegaskan bahawa semakan fakta adalah penting kerana maklumat salah boleh menimbulkan ketakutan, panik dan dalam banyak kes, kemarahan dalam diri individu, mengakibatkan rusuhan, kematian dan akibat buruk yang lain.

“Sebagai contoh, semasa protes selama berbulan-bulan Hong Kong yang dikenali sebagai Pergerakan Payung pada 2014.”

Menurutnya, pelbagai khabar angin tersebar menerusi Internet, bahan audio-visual yang dimanipulasi dan bentuk tuntutan tidak berasas yang sering menjadi suapan harian media kepada rakyat.

“Orang ramai mahukan maklumat yang pasti, oleh itu, kita akan cuba mencari sendiri jawapannya, tetapi orang ramai tidak terdedah kepada semakan fakta. Maka, mereka perlu mencari sendiri jawapannya. Natijahnya, mereka terpaksa bergantung kepada sumber-sumber yang boleh dipercayai, yang kadangkala mengelirukan juga,” katanya.

Berikutan itu, Fatin Najmi dan Kajimoto juga berpendapat penyemak fakta perlu bergerak seiring dengan teknologi kecerdasan buatan (AI) bagi memastikan mereka dapat mengenal pasti corak penyebaran maklumat palsu menerusi aplikasi tersebut.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hari Murabbi 2017: Guru Pembina Negara Rahmah

بسم الله والحمد لله والصلاة والسلام على رسول الله وعلى آله وصحبه ومن تبع هداه وبعد ،

Segala puji dan syukur kita rafakkan ke hadrat Allah SWT atas segala nikmat yang telah dikurniakan kepada kita khususnya nikmat Islam dan Iman yang akan menjadi bekalan utama apabila kembali. Moga-moga keberadaan kita dalam majlis ini akan mendapat limpahan rahmat dan kasih sayang Allah SWT – aamiin.

Sesungguhnya kita beriman bahawa tugas Rasulullah SAW bukan setakat menyampaikan ilmu dan kemahiran, malah yang terlebih utama ialah membina keperibadian dan akhlak diri sebagai seorang hamba dan khalifah Allah SWT ar-Rasul SAW pernah bersabda yang bermaksud: “Sesungguhnya aku diutuskan untuk menyempurnakan akhlak yang mulia”.

Maka, kita sebagai murabbi tidak boleh lari daripada tanggungjawab ‘membina’, bukan hanya sebagai perantara bagi anak didik kita mendapat ilmu. Kita harus membina generasi dengan didikan yang kita sampaikan kepada mereka.

Maka, bertepatan sekalilah tema Hari Murabbi IKRAM MUSLEH 2017 iaitu “Guru Pembina Negara Rahmah”.

Dalam tema ini terangkum jawapan kepada soalan ‘siapa’, tugasan ‘apa’ dan hasil atau ‘outcome’ yang diharapkan. Siapa itu ialah para murabbi, menggalas tanggungjawab peranan sebagai pembina bagi mengusahakan sebuah Negara Rahmah.

Negara Rahmah adalah negara yang mendapat keampunan Allah SWT sepertimana firman Allah, “Baldatun toiyibatun warabbun ghafur”. Maka, usaha untuk membangunkan sebuah negara yang baik adalah satu tuntutan bagi memastikan penduduk atau rakyatnya sentiasa mendapat Rahmat dan Keampunan Allah SWT. Di antara ciri-ciri sebuah Negara Rahmah itu ialah:

1. Kepemimpinan Negara yang Kompeten dan Berintegriti2. Sistem Pemerintahan yang Berasaskan Semak dan Imbang yang Berkesan3. Tadbir Urus yang Baik 4. Undang-undang yang Adil5. Masyarakat yang Berilmu, Berakhlak dan Penyayang6. Institusi Keluarga yang Utuh7. Hubungan Etnik dan Penganut Agama yang Harmoni8. Ekonomi yang Mampan9. Agihan Kekayaan yang Saksama10. Pembangunan yang Lestari11. Kebajikan, Kesihatan dan Keselamatan Rakyat yang Terpelihara12. Menerajui Usaha Keamanan dan Kesejahteraan Sejagat

Tugas yang besar ini perlu dilaksanakan dengan penuh kesabaran dan kesungguhan. Bak kata pepatah, “yang pipih tak datang melayang, yang bulat tak datang bergolek” dikuatkan dengan ungkapan “jika tidak dipecahkan ruyung manakan dapat sagunya”.

Tugas kita sebagai pembina membawa maksud mengasuh, mendidik, membangun dan menyuburkan segala potensi yang ada dalam diri setiap pelajar supaya semuanya itu dimanfaatkan untuk menimba ilmu pengetahuan, kemahiran dan membina sifat-sifat yang mulia.

Kesemua usaha tersebut harus disinergikan bagi tujuan menyediakan diri pelajar untuk melaksanakan tanggungjawab sebagai seorang anak, pelajar, pekerja dan ahli masyarakat yang berilmu, beriman dan berakhlak mulia.

Apabila masyarakat sudah terbina dengan ciri-ciri masyarakat rahmah, maka ia akan memungkinkan mereka berperanan menjadi pemangkin Rahmatan lil ‘Aalamiin, memberi kebaikan kepada seluruh makhluk di langit dan di bumi. Ini adalah selaras dengan perutusan ar-Rasul SAW sebagaimana firman Allah SWT yang bermaksud: “Dan tidaklah kami utuskan engkau (Muhammad) melainkan sebagai Rahmat kepada seluruh alam.”

Negara yang didiami oleh penduduknya yang bersifat Rabbani dan Rahmatan lil ‘Aalamiin pasti akan membawa kemakmuran dan keamanan pada setiap zaman. Maka, akan lahirlah negara yang mempunyai 12 ciri yang kita sebutkan pada awal ucapan tadi.

Masyarakat yang terbina dengan ciri-ciri Negara Rahmah ini sudah tentu bukan datang begitu sahaja, tetapi adalah hasil daripada terbentuk dan terbinanya individu-individu, keluarga-keluarga dan komuniti yang komited dengan nilai-nilai sejagat.

Tegasnya, kemakmuran sesebuah negara bermula dengan terhasil dan terbinanya seorang individu yang mempunyai jati diri dan keperibadian yang tinggi.

Dalam konteks pembinaan negara rahmah inilah, kita telah melaksanakan satu transformasi dalam dasar-dasar dan kurikulum IKRAM MUSLEH. Transformasi ini telah kita sama-sama laksanakan di sekolah masing-masing bermula 2017. Antara perubahan-perubahan yang telah kita persetujui bersama ialah memfokuskan pengajian Sirah kepada mencintai Rasulullah SAW, bukan hanya setakat mengetahui atau memahami.

Pengajian al-Quran pula difokuskan kepada pembinaan hubungan dengan al-Quran, bukan setakat pandai membaca dengan tartil dan menghafaz. Di samping itu, elemen Akidah Merentas Kurikulum (AMK) hendaklah di teruskan dan dimantapkan. Perkara-perkara ini merupakan asas kepada pembinaan individu yang bakal mendokong negara Rahmah.

Di samping itu, dalam transformasi kurikulum kita, kita juga telah memasukkan elemen-elemen kekeluargaan, kewarganegaraan, kehidupan lestari, kesihatan, keselamatan dan kesejahteraan, menghormati dan meraikan kepelbagaian. Perkara-perkara ini semuanya bertujuan memupuk sikap dan keperibadian rahmatan lil ‘aalamiin.

Dan bagi memastikan anak didik kita kekal relevan membawa mesej rahmatan lil ‘aalamiin pada abad ke-21, kita juga harus mewujudkan peluang untuk mereka mendapat kemahiran 4C – Communication, Creativity, Critical Thinking dan Collaboration.

Saudara saudari rakan pendidik yang dikasihi,

Sekiranya ada dalam kalangan kita yang merasa berat untuk melakukan transformasi ini, maka ingatlah, pahala yang diberi Allah adalah berdasarkan usaha kita. Lagi susah sesuatu perkara itu hendak disempurnakan, lagi banyak usaha dan azam yang diperlukan bagi menjayakannya.

Maka dengan itu, lagi banyak pahala yang bakal diterima oleh sesorang individu tersebut. Tambahan pula, kita dikehendaki sentiasa memperelokkan amal kita, ‘áhsanul ‘amala’. Dalam konteks ini, tidak dapat tidak, kita perlu mentransformasi amal-amal dan tanggung jawab kita.

Ingatlah, kita membentuk pelajar yang bakal berperanan dalam masyarakat 10 atau 20 tahun lagi. Ianya benar-benar seperti menanam benih hari ini, tapi hasil tuaiannya akan kita lihat bertahun-tahun akan datang. Pada saat itu, pasti hilang penat lelah yang saudara saudari rasai ketika ini.

Pendidik yang soleh adalah mereka yang bersedia untuk berubah dan membuat perubahan serta anjakan paradigma dalam mendidik para pelajar yang kini hidup dalam suasana yang penuh cabaran dan pancaroba. Persediaan pendidik dengan ilmu pengetahuan dan kemahiran Pendidikan Abad ke-21 adalah sesuatu yang sangat kritikal.

Justeru, para pendidik harus bersedia untuk belajar dan terus belajar demi mempertingkatkan kewibawaan dan keterampilan diri sebagai seorang “Guru Pembina Negara Rahmah”.

Dalam konteks pembina Negara Rahmah, kita bukan hanya membentuk dan membina generasi muda, akan tetapi kita juga kita adalah agen perubah masyarakat. Peranan ini terangkum dalam tanggung jawab kita sebagai khalifah Allah. Kita harus perihatin terhadap perkembangan dan pergolakan dalam masyarakat.

Ciri-ciri dan amalan negatif yang menjejas masa depan masyarakat dan negara harus kita sama-sama cuba hentikan, malahan benteras, mengikut kemampuan masing-masing. Perbetulkan dengan tangan atau dengan lisan. Namun jika tidak mampu juga, bencilah dengan hati, dan itu adalah selemah-lemah iman.

Berilah pencerahan dan kefahaman kepada sanak saudara dan rakan taulan akan fenomena maksiat, tidak adilan dan kezaliman yang sedang berlaku dalam negara. Dengan ini, kita berharap dan berdoa agar Allah selamatkan kita dari azab yang Allah turunkan secara melata ke atas umat manusia.

Daripada Abu Hurairah RA, bahawasanya Rasulullah SAW telah bersabda: “Apabila manusia meninggal dunia, terputuslah segala amalannya, kecuali tiga perkara: sedekah jariah, ilmu yang bermanfaat atau anak yang soleh yang mendoakanya.” (HR Muslim)

Maka, bergembiralah saudara saudari sekalian kerana tidak perlu lagi memikirkan atau berusaha mencari peluang untuk mendapat amal yang bakal pahalanya tidak putus, walaupun roh sudah meninggalkan jasad. Semuanya sudah tersedia dalam kerja-kerja harian anda sebagai seorang pendidik.

Tingkatkanlah keazaman, kegigihan dan kesabaran dalam melaksanakan tugas. Ingatlah kepada ganjaran yang sangat besar disediakan oleh Allah SWT untuk saudara saudari.

IKRAM MUSLEH sentiasa komited memberi sokongan dan dokongan kepada sekolah dan murabbi di SRI-SMI melalui beberapa inisiatif seperti kursus-kursus dan latihan profesionalisme keguruan dalam pelbagai jenis dan kategori, membantu dalam mencapai tahap jaminan kualiti yang memuaskan, pelaksanaan manhaj tarbiah di SRI-SMI, memantapkan Good Governance dan Best Practices serta pelaksanaan Tabung Kebajikan IKRAM MUSLEH (TAKIM).

Semoga Allah SWT memberkati usaha-usaha para pendidik semua, baik di sekolah atau dalam masyarakat, dan seterusnya, impian kita untuk membina sebuah Negara Rahmah akan tercapai.

Selamat Menyambut Hari Murabbi IKRAM MUSLEH 2017.

Profesor Dr Omar bin YaakobPengerusi Jawatankuasa PendidikanPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes dunia terus meningkat, Malaysia berjaga-jaga

Amerika Syarikat merekodkan jumlah jangkitan sebanyak 3.8 juta kes positif dan kekal merekodkan jumlah kematian tertinggi dengan lebih 140,000 kematian.

Brazil pula, kes positifnya sebanyak 2.09 juta dan India, 1.11 juta kes, manakala Rusia melepasi angka jangkitan setengah juta dengan merekodkan 776,000 kes.

Oleh yang demikian, jumlah kumulatif kematian global akibat COVID-19 kini mencecah lebih 609,000 kes.

Tindakan kerajaan Malaysia melaksanakan prosedur operasi standard (SOP) sepanjang Perintah Kawalan Pergerakan (PKP) ini membawa kepada penurunan jumlah kes jangkitan COVID-19 di negara ini.

Selain itu, rakyat Malaysia digalakkan mengenakan topeng muka (face mask) sebagai langkah keselamatan dan diwajibkan penjarakan sosial 1 meter di samping pembukaan semula kebanyakan sektor ekonomi.

Pelbagai inisiatif kerajaan bagi memastikan bukan sahaja wabak ini dihapus segera, malah kelangsungan hidup rakyat dan ekonomi negara dapat dipulihkan.

Pada Mac lalu, Malaysia mencatatkan jumlah kes COVID-19 sehingga tiga kali ganda lebih tinggi berbanding semua negara lain di Asia Tenggara.

Namun, Malaysia berjaya menjadi contoh kepada dunia bagaimana negara kecil yang mempunyai rakyat dari pelbagai agama, bangsa dan fahaman politik dapat bersatu dalam menangani virus yang amat berbahaya ini.

Nama Malaysia semakin dilihat dan menjadi fokus dunia atas kejayaan menangani penularan wabak ini berbanding sesetengah negara yang lebih dikenali seperti Singapura, Indonesia dan Thailand.

Walaupun sebelum ini Malaysia pernah mencatatkan kes aktif COVID-19 dengan kebolehjangkitan sebanyak empat angka pada satu masa, kini jumlahnya berada pada tahap sekitar 100.

Kejayaan Kementerian Kesihatan  Malaysia (KKM) mengawal penularan wabak COVID-19 sehingga peratus pesakit yang pulih kini lebih 97 peratus dan menjadi lima negara terbaik di dunia dalam mengawal wabak berkenaan, menjadi perhatian banyak pihak.

Baru-baru ini, KKM dianugerahkan The BrandLaureate Award – Certificate of Recognition and Appreciation oleh The World Brands Foundation atas peranannya membendung dan mengekang penyebaran COVID-19.

Ketua Pengarah Kesihatan, Datuk Dr Noor Hisham Abdullah turut menerima anugerah The BrandLaureate Awards – Outstanding BrandLeadership Award 2020 bagi mengiktiraf kepemimpinan beliau dan cabaran yang dilalui untuk mendorong rakyat mendepani COVID-19 melalui pelbagai inisiatif.

Walaupun begitu, Malaysia yang mencatatkan penurunan kes positif harian kepada satu angka sejak pertengahan Jun lalu, kini di tahap berjaga-jaga kerana ia kembali meningkat kepada dua angka dalam beberapa hari ini.

Kes positif harian kembali meningkat kepada 18, 15 dan 21 kes pada 17, 19 dan 20 Julai dengan kewujudan beberapa kluster baharu bagi jangkitan tempatan.

Perdana Menteri, Tan Sri Muhyiddin Yassin dalam perutusan khas semalam turut menzahirkan kebimbangan dengan menyatakan bahawa jika kes menaik dengan mendadak, kerajaan mungkin akan menguatkuasakan semula Perintah Kawalan Pergerakan (PKP).

Pandemik COVID-19 masih belum berakhir, justeru beliau menyeru semua rakyat Malaysia agar istiqamah dalam mengekalkan kejayaan melawan virus ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Menjunjung Kasih Pembebasan 11 Aktivis

Pertubuhan IKRAM  Malaysia (IKRAM) melahirkan rasa bersyukur dan gembira di atas pembebasan 11 aktivis yang menjalani hukuman di penjara Tapah kerana terlibat dalam demonstrasi membantah pelantikan Menteri Besar yang baharu pada 2009.

Mereka dibebaskan setelah mendapat pengampunan daripada DYMM Paduka Seri Sultan Perak, Sultan Nazrin Muizzuddin Shah dua hari lepas.

Pengampunan yang diberikan DYMM Paduka Seri Sultan Perak disambut baik pada saat umat Islam sedang menjalani ibadah puasa pada bulan Ramadan tahun ini.

Ini pastinya mengembirakan aktivis terbabit kerana dapat pulang ke pangkuan keluarga untuk menjalani ibadah puasa.

Ia pastinya juga suatu keputusan yang bermakna kepada keluarga mereka yang sabar dan terus berjuang mendapat keadilan semasa mereka menjalani proses penghakiman dalam tempoh yang lama dan juga sewaktu mereka mula menjalani hukuman di Penjara Tapah.

IKRAM mendoakan dan berharap semoga negara Malaysia ini akan diperintah oleh pemimpin yang akan selalu berlaku ihsan dan adil kepada rakyatnya.

IKRAM juga mendoakan agar mereka yang baru dibebaskan ini akan terus bersemangat tinggi untuk berjuang mempertahankan hak asasi di bawah sistem demokrasi di negara ini.

Pengerusi Jawatankuasa Masyarakat MadaniPertubuhan IKRAM Malaysia


Sambut Ramadan: Dalam gembira perlu waspada

Bermula 1 April 2022, negara akan memasuki Fasa Peralihan Ke Endemik yang merupakan fasa sementara sebelum beralih ke Fasa Endemik.

Pemakaian pelitup muka di tempat-tempat awam masih diwajibkan, had waktu beroperasi premis perniagaan dimansuhkan, manakala aktiviti solat jemaah di masjid atau surau boleh dilaksanakan tanpa penjarakan fizikal dengan SOP tertakluk kepada ketetapan pihak berkuasa agama negeri.

Selain itu, had kapasiti pekerja mengikut liputan vaksinasi dimansuhkan dan semua individu dibenarkan merentas negeri tanpa mengira status vaksinasi, manakala had kapasiti 50 peratus untuk aktiviti yang melibatkan perkumpulan ramai akan turut dimansuhkan secara menyeluruh.

Alhamdulillah, ini merupakan berita baik terutamanya umat Islam yang bakal menghadapi Ramadan tidak lama lagi bagi memakmurkan rumah Allah SWT dengan aktiviti ibadah, setelah dua tahun melalui fasa PKP dan PPN dengan SOP yang ketat.

Namun begitu, dalam gembira, mesti ada sikap berhati-hati dan waspada kerana kes harian Covid-19 negara masih di tahap tinggi iaitu lebih 20,000 kes dan belum menunjukkan tanda surutnya.

Walaupun pesakit Kategori 3, 4 dan 5 amat rendah iaitu sekitar 0.7 peratus, kes aktif setakat 19 Mac hampir mencecah 300,000 dan ini seharusnya dibimbangi.

Dengan angka kes positif negara hampir 4 juta, sudah pasti ada di antara kita yang telah dan sedang dijangkiti Covid-19, termasuk ahli-ahli keluarga, saudara-mara, rakan sekerja atau kenalan.

Tambahan pula, sempadan negara turut dibuka semula pada 1 April ini. Sudah pasti ramai yang akan melancong ke luar negara dan ramai pelancong luar yang akan berkunjung ke negara kita.

Oleh itu, kita perlu mengikut garis panduan yang telah ditetapkan demi keselamatan diri, orang sekeliling serta negara secara keseluruhannya.

Teruskan amalan memakai pelitup muka, mencuci tangan dengan sabun atau pensanitasi tangan, menjaga kebersihan premis, melazimi penjarakan fizikal dan memastikan pengudaraan persekitaran yang baik.

Dalam keadaan hampir bebas pada fasa peralihan ke endemik, jangan kita leka dan bersikap bermudah-mudah dengan SOP yang dilihat mudah.

Kita tidak mahu sikap leka kita pula berulang yang boleh menyebabkan berita duka tidak dapat pulang ke kampung apabila Aidilfitri menjelang.

Sambutlah pesta pahala berlipat ganda pada bulan Ramadan dengan gembira, tapi perlu waspada, kerana Covid-19 masih berleluasa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasulullah pembangun umat terbaik

Dapat kita saksikan usaha-usaha Rasulullah Salallahualaihiwasallam, manusia dibangunkan hingga menjadi sebaik-baik umat. Manusia disusun kehidupan mereka, akhirnya menjadi sebaik-baik peribadi, keluarga, masyarakat serta sebaik-baik umat yang mampu menguruskan perjalanan sebuah negara yang bertamadun.

“Kamu (wahai umat Muhammad) adalah sebaik-baik umat yang dilahirkan bagi (faedah) umat manusia, (kerana) kamu menyuruh berbuat segala perkara yang baik dan melarang daripada segala perkara yang salah (buruk dan keji), serta kamu pula beriman kepada Allah (dengan sebenar-benar iman). Dan kalaulah Ahli Kitab (Yahudi dan Nasrani) itu beriman (sebagaimana yang semestinya), tentulah (iman) itu menjadi baik bagi mereka. (Tetapi) di antara mereka ada yang beriman dan kebanyakan mereka: orang-orang yang fasik.” (Ali ‘Imraan: 110)

Sirah Rasulullah ini adalah sirah perjalanan hidup seorang pejuang, yang merubah situasi yang sedia ada kepada suasana yang lebih baik. Sehingga manusia yang dilahirkan pada waktu itu, merupakan kumpulan yang terbaik sepanjang zaman.

Mereka berperanan membela umat sejagat, mengangkat darjatnya yang akhirnya menjadi golongan manusia yang terbaik, mampu memainkan peranan mewujudkan keadaan yang terbaik kepada lingkungan, keluarga, masyarakat sekitar dan bangsa-bangsa yang ada pada zaman itu.

Maka, jelaslah kesempurnaan yang dimiliki Rasulullah Salallahualaihiwasallam bermaksud kehidupannya memenuhi kriteria tertentu kerana baginda adalah manusia yang mencapai darjat kesempurnaan dalam hidup hingga menjadi tumpuan masyarakat disebabkan sifat terpuji yang ada dalam dirinya.

Allah Subhanahuwataala telah menyempurnakan akhlak dan keperibadian Nabi Salallahualaihiwasallam sebagai teladan terbaik kepada umat.

Sebagaimana firman Allah Subhanahuwataala yang bermaksud:

“Sesungguhnya ada pada (diri) Rasulullah itu suri teladan yang baik bagimu, (iaitu) bagi orang yang mengharap (rahmat) Allah.” (Al-Ahzab: 21)

“Sesungguhnya aku diutus untuk menyempurnakan akhlak mulia.” (HR Bukhari)

Dalam al-Quran terdapat banyak ayat yang menerangkan Rasulullah sebagai Nabi dan utusan Allah, iaitu kemuliaan yang tidak ada pada manusia yang lainnya.

*Siri Rasulullah Utusan Untuk Semua (1) oleh Presiden IKRAM, Dr Mohd Parid Sheikh Ahmad


PKP: Generasi muda tinggalkan pekerjaan, mulakan perniagaan

“Kajian itu turut menunjukkan pekerja generasi muda lebih berminat menjadi usahawan dengan 82 peratus daripada generasi Z dan 76 peratus responden generasi muda memaklumkan bidang itu memberikan mereka lebih banyak peluang,” kata Randstad dalam kenyataannya.

Hasrat tersebut dikongsikan oleh 56 peratus responden berusia 25 hingga 34 tahun berbanding 28 peratus responden antara 55 hingga 67 tahun menerusi kajian yang dijalankan mulai 13 hingga 30 Mac 2020 melibatkan sekurang-kurangnya 400 saiz sampel bagi setiap pasaran.

“Hanya 68 peratus daripada mereka yang berusia antara 55 dan 67 tahun berminat untuk menceburi bidang keusahawanan walaupun mempunyai kemampuan kewangan untuk berbuat demikian.”

Dalam pada itu, Pengarah Urusan Malaysia dan Singapura, Jaya Dass berkata mereka berminat untuk memulakan perniagaan sendiri pada usia yang lebih muda berikutan komitmen kewangan yang lebih kecil dan perspektif masa depan yang lebih luas.

“Dengan pelbagai kemahiran teknologi oleh generasi muda berikutan perkaitan mereka dengan dunia digital, majikan menghadapi tekanan untuk mencari jalan bagi menarik dan mengekalkan para pekerja ini,” jelasnya.

Tambahnya lagi, adalah penting untuk syarikat berada sealiran dengan jangkaan pekerja dan memastikan usaha yang secukupnya dalam memaksimumkan pengalaman positif kepada pekerja.

“Majikan boleh memulakan usaha itu dengan mempelajari faktor penjenamaan yang penting dan menarik perhatian generasi muda serta memahami kehendak mereka dalam kerjaya.”

Oleh yang demikian, ujarnya majikan perlu membuat perubahan kecil dan berperingkat untuk menarik lebih ramai tenaga kerja dan meningkatkan pengekalan pekerja.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Flooding of 2021: What can we learn?

The recent floods in the year-end 2021 had taught us that the response of the rakyat was astounding and tremendous.

Teams of volunteers from all walks of life – multi-ethnic and multi religious, lent their hands to the victims. They even collaborated with each other. Kudos to the rakyat!

The floods experienced in our country demonstrated that we can rely on the rakyat to respond to national emergencies, swiftly and decisively.

However, the same cannot be said about the government agencies responsible for disaster management.

Responses by the authorities have been slow and inadequate, leading to casualties and property damages of a magnitude not seen for many decades in Selangor.

Damages and losses incurred in the recent floods have been estimated to be in the region of RM5-6 billion.

A question arises as to how do we solve the flooding problem? Would flooding events of such magnitude in Selangor be a new norm, considering growing concerns on the climate change effect, contributed by men’s own quest for development, and worst, greed.

As the rakyat continue to be vulnerable to natural disasters, commitment to sustainable development is in question, particularly among the responsible authorities.  More importantly, concerns on mismanagement and corruption should be addressed urgently.

Hannah Yeoh had brought up the issue of six retention ponds earmarked for flood prevention in Kuala Lumpur that have been alienated for development. If this is true, it raises a serious question on the overall competency and integrity of the responsible authorities.

In the recent flood in Taman Sri Muda in Shah Alam, concern was raised as the residential area has  become a flood retention area, following various developments in the vicinity over the years. Hence the impending doom of the area being prone to flooding, with severity compounded due to unusual rainfall.

These examples highlight the importance to ensure highest level of professionalism, competency and integrity among all relevant government agencies, as well as property developers and contractors.

Any indication of mismanagement and corruption should be addressed  seriously and urgently. Corruption is an issue which needs to be tackled with great fervour and determination. Therefore, the spirit of the rakyat to pursue the fight against corruption is of upmost importance.

Again, to push for acceptable solutions, the rakyat has to rely on civil society and NGOs to rise up and demand for solutions. In the spirit of #rakyatjagarakyat, the civil society should advocate for the solutions to the flooding problem, based on sound research that had been conducted on preventive and mitigation measures.

Hence, concerted efforts must be taken to collate solutions to the flooding problem and present it to the authorities for actions.

More importantly, civil society must go beyond a firefighting mindset of just providing services and welfare to the flood victims every time floods occur. Civil society must seek solutions. It is time to take the bull by the horns.

Badlishah Sham Baharin, Deputy President of IKRAM
Mohammad Abdul Hamid, Public policy consultant

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelan tindakan komprehensif selesaikan isu perkahwinan bawah umur

Isu perkahwinan bawah umur sekali lagi menggemparkan negara apabila seorang lelaki berusia 41 tahun telah bernikah dengan seorang kanak-kanak berusia 11 tahun untuk dijadikan isteri ketiga. Kejadian ini dilihat sebagai kegagalan sistem perundangan negara dalam melindungi hak kanak-kanak daripada dieksploitasi.

Susulan itu, banyak pihak telah menggesa supaya pindaan kepada had umur perkahwinan daripada umur 16 tahun ke umur 18 tahun dibuat segera bagi mengelakkan kejadian seumpama ini daripada berulang. Tidak kurang juga yang mencadangkan agar dilakukan lebih banyak kajian bagi mencari jalan penyelesaian.

Wanita IKRAM turut merasa kesal, kerana kejadian sebegini masih terus berlaku dalam suasana masyarakat yang dikatakan sudah bertamadun. Wanita IKRAM mengikuti dan terlibat dalam pelbagai perbincangan meja bulat, wacana dan forum yang dibuat pelbagai pihak.

Kami berpandangan bahawa kajian yang ada sudah mencukupi untuk pihak kerajaan mengambil tindakan sewajarnya dalam menangani isu ini. Wanita IKRAM menyokong usaha untuk meningkatkan had umur perkahwinan dengan syarat.

Namun demikian, pindaan peruntukan undang-undang semata-mata tidak cukup untuk menyelesaikan masalah ini kerana cabaran utamanya adalah dalam mengimplementasi dan memastikan kepatuhan semua anggota masyarakat terhadap undang-undang yang digubal.

Wanita IKRAM dengan ini mengesyorkan agar:

1. Diwujudkan satu pelan tindakan yang komprehensif bagi menyelesaikan masalah ini secara holistik dengan jejak kunci dan indikator yang jelas.

2. Pelan tindakan ini perlu mengambil kira pelbagai sudut pandang termasuk aspek perundangan, aspek pendidikan dan advokasi, baik yang formal atau tidak formal serta aspek sosioekonomi masyarakat.

Ianya perlu bersifat universal, kerana hasil kajian menunjukkan bahawa perkahwinan di bawah umur ini bukan sahaja melibatkan masyarakat beragama Islam, tetapi lebih kerap diamalkan oleh masyarakat bukan Islam di Malaysia.

Setiap satu aspek dalam pelan tindakan ini, perlu ditangani mengikut keutamaan. Ianya juga perlu merangkumi tindakan jangkamasa pendek, sederhana dan jangkamasa panjang yang akan mengesani seluruh rakyat Malaysia.

3. Kementerian Pembangunan Wanita, Keluarga dan Masyarakat disarankan agar menjadi pemacu pelan tindakan ini. Kedudukan Menteri Pembangunan Wanita, Keluarga dan Masyarakat sebagai Timbalan Perdana Menteri dilihat boleh membantu memacu pelan ini merentasi sektor dan bidang kuasa pelbagai kementerian.

Wanita IKRAM yakin, penglibatan dan gerakerja yang komprehensif dan bersepadu oleh semua pihak, baik daripada pihak kerajaan, swasta, badan-badan bukan kerajaan dan ahli masyarakat mampu memberi jalan keluar terbaik kepada isu yang telah lama menjadi polemik masyarakat.

Semoga usaha ini berupaya menyumbang kepada pembinaan Malaysia baharu yang lebih sejahtera.

Datin Paduka Hajah Che Asmah IbrahimKetua WanitaPertubuhan IKRAM Malaysia


Cegah penderaan seksual kanak-kanak

Beliau telah menghadiri Taklimat Pencegahan Penderaan Seksual Kanak-kanak anjuran Institut Wanita Berdaya di Dewan MBSA, Jalan Sungai Kandis pada 14 Julai lalu, di sini yang disampaikan oleh Cik Hafidzah Hj Abdul Halim daripada organisasi Protect & Save the Children.

“Agenda pertama taklimat pada hari tersebut dimulakan dengan pemberitahuan definisi kanak-kanak, prinsip-prinsip asas berkaitan kanak-kanak dan juga ketegori asas berkenaan hak-hak kanak-kanak,” kata Umi Kelathun.

Para peserta turut dimaklumkan berkenaan jenis-jenis dan definisi penderaan terhadap kanak-kanak berdasarkan akta yang terdapat di Malaysia.

“Antara aktanya ialah Akta Kanak-kanak 2001 (Pindaan 2016) dan juga Akta Kesalahan-kesalahan Jenayah Seksual terhadap Kanak-kanak 2017,” ujar Hafidzah.

Dalam pada itu, beliau telah menjelaskan tentang tiga jenis penderaan seksual terhadap kanak-kanak iaitu penderaan secara lisan, visual dan fizikal.

“Penderaan seksual bukan hanya rogol semata-mata, malah turut merangkumi pelbagai perlakuan seksual yang berbeza.”

Ketika statistik-statistik berkenaan penderaan seksual kanak-kanak di beberapa buah negara seperti Amerika, Filipina dan Kemboja dibacakan, para peserta menjadi tergamam mendengarkannya.

“Sebagai contoh, berdasarkan statistik di Amerika, terdapat 1 daripada 4 orang kanak-kanak perempuan, dan 1 daripada 6 orang kanak-kanak lelaki dicabul sebelum mencecah usia 18 tahun,” ujarnya.

Justeru, menurut Hafidzah statistik yang dinyatakan membuktikan bahawa penderaan seksual terhadap kanak-kanak tidak hanya berlaku ke atas kanak-kanak perempuan malah turut berlaku ke atas kanak-kanak lelaki.

“Tidak dinafikan, menurut rekod, penderaan seksual turut berlaku ke atas kanak-kanak kurang upaya (OKU) dan penderaan seksual kanak-kanak ini tidak hanya berlaku di barat tetapi turut berlaku di negara Asia termasuk Malaysia,” jelasnya.

Dalam perkembangan berkaitan, penceramah turut menyampaikan secara terperinci berkenaan proses pengantunan (grooming process) yang dilakukan oleh pesalah laku seks.

“(Iaitu) bagaimana individu berkuasa memperoleh kepercayaan kanak-kanak untuk menghilangkan sempadan peribadi, yang mana sempadan peribadi setiap individu adalah berbeza dan mendapatkan akses seksual.”

Penceramah turut menerangkan berkenaan dengan “Online Grooming” dan proses-proses yang terlibat serta video lakonan bagaimana berlakunya turut ditayangkan kepada peserta.

“Antara tanda-tanda penderaan seksual yang telah terjadi kepada kanak-kanak berumur di bawah 12 tahun adalah dengan membuat beberapa tingkah laku seksual tertentu seperti terlalu banyak beronani sehingga mengganggu waktu bermain, meniru tingkah laku seksual tertentu dan melukis bahagian seksual badan secara berterusan,” terangnya.

Peserta turut dijelaskan dengan taklimat prosedur yang boleh dilakukan bagi melaporkan penderaan seksual terhadap kanak-kanak iaitu melaporkan kepada pihak polis, Jabatan Kebajikan Masyarakat dan hospital.

“Penceramah juga turut menerangkan kompenan-kompenan pencegahan yang ditawarkan oleh organisasi Protect & Save the Children dan akhir sekali berkenaan peranan yang bakal setiap peserta lakukan selepas mendengar taklimat tersebut,” kata Umi Kelathun.

Ucapan penutup taklimat telah disempurnakan oleh Penasihat Institut Wanita Berdaya Selangor, YB Dr Daroyah Alwi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mangsa kebakaran di Tawau hargai keprihatinan i-Bantu, MyCARE

Agihan sumbangan tersebut mendapat impak positif daripada masyarakat setempat yang menunjukkan NGO-NGO ini sentiasa prihatin serta mengambil berat dengan keadaan mereka yang memerlukan seterusnya melahirkan perasaan bahawa ada pihak yang mahu membantu mereka.

Seramai 78 buah keluarga yang terlibat dalam kebakaran menerima sumbangan berupa wang tunai RM160 setiap keluarga dengan jumlah keseluruhan RM12,480 dalam majlis penyerahan bantuan yang diadakan pada Isnin 29 Februari lalu di Surau Nurul Huda, Kampung Airport Lama di sini.

Dalam majlis yang sama, mangsa kebakaran turut menerima sumbangan berupa bantuan kelengkapan persekolahan daripada ADUN Sebatik melalui wakilnya Encik Suryansah Kassau dan Tuan Faisal daripada GIATMARA.

Penglibatan ADUN dan agensi kerajaan dalam menjayakan majlis sumbangan ini secara tidak langsung memperkenalkan IKRAM, i-Bantu dan MyCARE kepada pelbagai pihak di samping menjalinkan hubungan kerjasama antara mereka bagi menjaga kebajikan masyarakat.


Pasar percuma untuk golongan kurang mampu

Lebih 700 orang telah hadir ke program ini yang dianjurkan bersama oleh IKRAM Kawasan Sepang, Pusat Wanita Berdaya Serdang, GEMA, Sahabat Masjid Universiti Putra Malaysia (UPM) dan beberapa agensi dan NGO lain pada 4 November lalu.

Program yang berkonsepkan ‘Dari Masyarakat untuk Masyarakat’ ini telah berjaya mengumpulkan barang-barang keperluan seperti pakaian, peralatan dapur, buku, kasut, permainan kanak-kanak dan barangan lain.

“Barang-barang tersebut diberikan secara percuma kepada penduduk setempat yang hadir, khususnya golongan yang kurang berkemampuan,” ujar Nurul selaku urusetia program.

Dalam pada itu, ADN Seri Serdang yang juga Exco kerajaan Selangor, YB Dr Siti Mariah Mahmud telah berkesempatan menyampaikan sumbangan sempena Deepavali kepada mereka yang memerlukan.

Para pengunjung memilih barang-barang yang diperlukan dan YDP IKRAM Sepang, Hj Qhalid bersama Dr Siti Mariah

“Barisan pengunjung yang beratur untuk membeli barangan basah dengan harga murah lebih ramai daripada pengunjung yang beratur untuk dapatkan barangan percuma,” kata Marihah Hassan daripada Wanita IKRAM Sepang.

Keadaan ini jelasnya, menunjukkan rakyat amat perlu makanan yang dijual murah ini berbanding pakaian, beg, buku-buku, khidmat nasihat kesihatan percuma.

“Seawal pagi lagi, telah ramai pengunjung beratur panjang untuk membeli barangan basah yang dijual di pasar Jualan Jimat Harapan Rakyat (JJHR) yang mana pembeli berpeluang membeli barangan basah seperti ayam, ikan dan udang dengan harga yang jauh lebih murah dari pasaran biasa,” jelas Nurul lagi.

Beliau berkata, antara aktiviti yang dijalankan termasuklah pertandingan mewarna bagi kanak-kanak berusia 12 tahun ke bawah, cabutan bertuah, pemeriksaan kesihatan percuma oleh IKRAM Health dengan kerjasama para pelajar kedoktoran dari CUCMS dan juga rundingan cara pemakanan sihat.

“Program seperti ini sangat bagus diadakan kerana dapat membantu golongan yang kurang berkemampuan dan inilah pertama kali program seumpama ini diadakan di sini,” menurut Nur Aina, 32, salah seorang pengunjung yang hadir.

Selain itu, program ini turut membuka ruang dan peluang kepada para sukarelawan khususnya belia untuk turut serta membantu proses agihan dan penyediaan tempat.

“Program ini sangat bermanfaat untuk membantu golongan yang kurang berkemampuan dan dalam masa yang sama sebagai salah seorang sukarelawan yang terlibat,” kata sukarelawan daripada Gerakan Pengguna Siswa, UPM Nor Faiqah Marol Hizam, 21, sambil menzahirkan rasa seronoknya kerana dapat membantu orang lain.

Dalam perkembangan berkaitan, Yang Di-Pertua IKRAM Kawasan Sepang, Hj Mohd Qhaleed Ab Hafidz menggambarkan sambutan penduduk setempat sangat luar biasa dan program bersama masyarakat seperti ini sangat banyak kebaikannya untuk penduduk setempat.

“IKRAM mengucapkan tahniah kepada semua yang terlibat menyumbang barangan dan tenaga dan moga kita boleh berjumpa lagi di program lain pada masa akan datang,” kata beliau lagi.

Demonstrasi masakan oleh Chef Selebriti Jaafar Onn, turut memeriahkan suasana ditambah lagi dengan program-program yang lain telah berjaya menarik pelbagai lapisan masyarakat setempat tidak kira muda atau tua untuk terlibat sama.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Al Hidayah, SAR terbaik UPSR, SPM di Perak

Bagi kategori Sekolah Rendah Agama Rakyat (SRAR) pula, Sekolah Rendah Al Hidayah (SRAH), Ipoh turut sama menerima Anugerah Sekolah Terbaik UPSR 2016.

Anugerah disampaikan oleh DYMM Sultan Perak, Sultan Nazrin Muizzuddin Shah yang menyempurnakan Majlis Anugerah Kecemerlangan Pendidikan Islam Peringkat Negeri Perak yang berlangsung pada Jumaat lalu, 17 November 2017 di Dewan Saidina Abu Bakar, Institut Tadbiran Islam Perak (INTIM).

Dari kiri, Nurul Farzana dan Hajah Kerisisiah bersama anugerah

Pengetua SMAH, Mohamed Zamhuri Mohamed Ali dan Guru Besar SRAH, Hajah Kerisisiah Mohd Daud telah hadir untuk menerima anugerah di samping pelajar SMAH, Saudari Nurul Farzana Jumat yang menerima Anugerah Pelajar Terbaik SPM.

Tahniah kepada pihak Jemaah Pengurusan Pusat Pendidikan Al Hidayah, Pengetua dan Guru Besar serta seluruh warganya yang mendapat pengiktirafan tersebut berturut-turut sejak 2013.

Semoga usaha tarbiah dan akademik serta pencapaian cemerlang dapat diteruskan dan dipertingkatkan pada masa hadapan dan menjadi sumber inspirasi rangkaian IKRAM MUSLEH yang lain, insya-Allah.


Struktur baru Ibu Pejabat IKRAM jayakan RI1619

Menurut beliau, struktur baru ini bertujuan untuk menjayakan Rancangan IKRAM 2016-2019 (RI1619) yang bermatlamatkan untuk “Memacu Perubahan Masyarakat dan Negara” dan mengoptimumkan peranan kakitangan dengan lebih efektif.

Dalam taklimat Sesi Penerangan Struktur Baru Ibu Pejabat IKRAM pada Selasa lalu, beliau turut mengumumkan pelantikan Haji Nordin Shafie sebagai Ketua Pegawai Operasi (KPO) Ibu Pejabat IKRAM yang baharu.

Jelas Nahar, pelantikan KPO ini adalah bagi memastikan Ibu Pejabat IKRAM berfungsi dan berkesan dalam menjayakan RI1619 yang bertanggungjawab sepenuhnya kepada kakitangan dalam pentadbiran dan pengoperasian.

“IKRAM Pusat akan beroperasi mendukung dan menjayakan RI1619 melalui pelaksanaan pelan tindakan dan semua aktiviti kakitangan akan diurus sepenuhnya oleh seorang KPO yang mana beliau bertanggungjawab merancang, menyusun, menggerak dan memantau prestasi mereka,” katanya di hadapan 56 orang kakitangan Ibu Pejabat IKRAM.

Ujar Haji Nahar lagi, dengan penstrukturan semula ini, peranan setiap kakitangan dapat dioptimumkan daripada 60 peratus kepada 80 peratus berbentuk primer dan selebihnya iaitu daripada 20 peratus kepada 40 peratus berbentuk sekunder iaitu ‘multitasking’.

“Tugasan setiap jabatan akan disepadukan bagi mengelakkan pertindihan kerja serta pembaziran sumber dan berkerja secara ‘silo’ manakala keupayaan kakitangan dapat dibangunkan melalui pendedahan tugasan sekunder iaitu ‘multitasking’.

“Satu unit mutabaah (penilaian) juga akan diwujudkan bagi memantau perjalanan, kemajuan dan hasil semua Pelan Tindakan (PT) yang akan dilaksanakan oleh Pusat dan Negeri serta untuk keperluan penambah baikan.

“Kini Ahli Jawatankuasa Pusat (JKP) IKRAM akan lebih fokus kepada tugas untuk membuat hubungan dengan masyarakat luar dan umat yang mana mereka akan kurang terlibat dengan pengoperasian,” jelasnya.

Dalam struktur baru ini, Ibu Pejabat IKRAM kini mempunyai lima jabatan besar iaitu Pentadbiran, Kewangan, Operasi, Tarbiah & Modal Insan serta Penerangan & Media.

Sementara itu, Jabatan Operasi dibahagikan kepada beberapa unit iaitu Pengurusan Aktiviti, Aset & Logistik, Ehwal Orang Muda, Masyarakat Madani, Ehwal Wanita dan Ehwal Negara & Keadilan.

Sebelum mengakhiri sesi taklimat tersebut, beliau mengingatkan agar semua kakitangan dapat memberi komitmen yang sebaiknya dan kerjasama dalam menjayakan penstrukturan baru Ibu Pejabat IKRAM bagi menjayakan RI1619.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Deklarasi Bersama KLSCAH, IKRAM & LLG Menjelang PRU15

Dewan Perhimpunan China Kuala Lumpur dan Selangor (KLSCAH), Pertubuhan IKRAM Malaysia (IKRAM) dan Pusat Pembangunan Kebudayaan LLG (Pusat LLG) menyeru kepada semua warganegara Malaysia agar keluar mengundi dalam Pilihan Raya Umum ke-15 (PRU15) ini.

Adalah menjadi tanggungjawab kita bersama untuk memilih wakil rakyat terbaik untuk Malaysia tercinta.

1. PRU15 ini adalah tempat untuk rakyat memilih pemimpin yang berkemampuan, jujur dan amanah. Ia juga tempat untuk menolak calon yang mementingkan diri sendiri, menyalah guna kuasa dan mengamalkan rasuah.

2. Jika anda tidak keluar mengundi, bermaksud anda memilih orang yang tidak layak dan tidak mampu memimpin negara.

3. Rakyat harus melihat kelayakan dan kemampuan calon secara teliti, berdasarkan latar belakang dan rekod prestasi mereka selama ini.

4. Kami menyeru rakyat Malaysia yang cintakan tanah air untuk mengutamakan tiga ciri ini apabila membuang undi nanti:

Seorang pemimpin perlu mempunyai kemampuan melaksanakan tanggungjawab kepimpinan dengan cemerlang dan terkehadapan. Pemimpin yang berkemampuan dan berpengaruh akan dapat melahirkan lebih ramai pemimpin lain di bawah bimbingannya.

Mustahak bagi seorang pemimpin dipercayai atas kata-katanya. Kata-katanya pula mestilah seiring dengan perlakuan dan tindak-tanduknya. Kepercayaan ini tidak boleh diminta tetapi ia dibina dan dimenangi setelah dibuktikan oleh ‘track record’ kerja dan usahanya yang lepas.

Sejarah keterlibatan seseorang calon dengan rasuah, pengkhianatan, penyalahgunaan kuasa dan penyelewengan harta perlu dinilai dengan penuh bertanggungjawab oleh rakyat.

Sifat jujur penting untuk membina keyakinan orang terhadap seseorang pemimpin. Tiada kata-kata yang memfitnah, tiada janji-janji yang tidak dikotakan, tiada muslihat untuk kepentingan peribadi, dusta dan pembohongan  daripada seorang pemimpin yang jujur. Pemimpin yang jujur akan disenangi dan dipercayai seluruh rakyat.

Hanya pemimpin yang berkemampuan, amanah dan jujur dapat memacu Malaysia menjadi negara yang harmoni, maju dan disegani. Di belakang pemimpin seperti ini, rakyat akan bersatu padu menyokong dan mendukung gagasan kepimpinannya.

Pilih pemimpin yang Mampu, Amanah dan Jujur!

Semua parti politik dan calon diminta untuk mematuhi prinsip pilihan raya yang adil dan bersih, mengemukan pandangan politik yang memanfaatkan pembangunan negara serta mengelakkan ulas isu sensitif agama dan menghasut sentimen kaum.

Dewan Perhimpunan China Kuala Lumpur dan Selangor (KLSCAH)
Pertubuhan IKRAM Malaysia (IKRAM)
Pusat Pembangunan Kebudayaan LLG (Pusat LLG)

The KL & Selangor Chinese Assembly Hall (KLSCAH), Pertubuhan IKRAM Malaysia (IKRAM) and the LLG Cultural Development Centre (LLG Centre) call on all Malaysian citizens to come out and vote in the 15th General Election (GE15).

It is our shared responsibility to elect the best representatives for the sake of our beloved country.

1. GE15 is a platform for the rakyat to choose leaders who are competent, honest and trustworthy. It is also a place where we remove candidates who are selfish, abuse power and are corrupt.

2. If you choose not to vote, you choose to let the unqualified and incompetent lead the country.

3. The rakyat should scrutinise the qualifications and capability of the candidates based on their backgrounds and track records.

4. We call on the people of Malaysia who love this nation to prioritise these three qualities when casting their votes:

A leader must possess the ability to carry out his duty well and with calibre. A leader who is capable and influential will be able to produce even more leaders under his stewardship.

It is of utmost importance that a leader can be held to his word. His words must be in line with his behavior and actions. Trust is not demanded but built and earned by one’s track record and past efforts.

A candidate’s involvement with corruption, treachery, abuse of power and misappropriation of funds must be duly deliberated by the rakyat.

Honesty is essential to building people’s confidence in a leader. Slander, unfulfilled promises, self-serving ploys and deceit are not befitting of an honest leader. Such a leader will be endeared and trusted by the rakyat.

Only capable, trustworthy and honest individuals can lead Malaysia to become a country which is harmonious, developed and well-respected by others. The rakyat will unite behind such figures and support and share their leadership’s ideas and aspirations.

Choose capable, trustworthy and honest leaders!

All candidates and political parties are asked to adhere to principles which ensure a fair and clean election, to convey opinions which are beneficial to the country’s development and to avoid commenting on sensitive religious issues and incite racist sentiments.

The KL & Selangor Chinese Assembly Hall (KLSCAH)
Pertubuhan IKRAM Malaysia (IKRAM)
LLG Cultural Development Centre (LLG Centre)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadilah qudwah hasanah di mana sahaja berada

Beliau berkata demikian kepada 204 orang peserta program I’dad Du’at 2019 yang telah berlangsung pada 20-22 April lalu di Pendang Lake Resort, di sini anjuran Jawatankuasa Tarbiah IKRAM MUSLEH.

“Semua yang hadir ke program ini perlu berpegang kepada visi besar dan bukan sekadar memainkan peranan dalam keluarga, malah perlu berperanan dan menjadi contoh teladan dalam masyarakat demi membangun negara, ummah dan manusia sejagat.”

Selain itu menurutnya, betapa pentingnya budaya kolaborasi atau kerjasama dalam perkara-perkara kebaikan dan menzahirkan rasa puas hati terhadap program yang telah dijalankan.

“Saya juga berharap agar para peserta pulang dan menjadi peribadi du’at (para pendakwah) yang mantap dan thabat sekali gus bersedia menjadi pelopor kepada kebangkitan ummah,” ujarnya.

Dalam perkembangan berkaitan, Pengarah Program I’dad Du’at 2019, Ustaz Soleh Senafi mengingatkan para peserta mengenai tugas dan tanggungjawab dai.

“Kita perlu sentiasa peka dengan mad’u (orang yang didakwah) yang berada di sekeliling khususnya ibu bapa, ahli keluarga, saudara mara, rakan taulan dan jiran tetangga.”

Para du’at juga jelasnya, perlu sentiasa mengoptimumkan peluang yang ada untuk menyantuni mereka yang dekat, agar terwujud lingkungan generasi muslim di sekeliling yang bukan sahaja memahami ilmu tetapi mampu mengamalkannya serta menyampaikannya kepada orang lain dengan cara yang betul.

“Seorang dai perlu sentiasa bersedia dari sudut fikrah dan material bagi memastikan kelangsungan usaha dakwah,” jelas Ustaz Soleh.

Beliau turut berharap agar program ini mampu menyuntik semangat dan memotivasikan para pelajar untuk menggerakkan usaha-usaha dakwah yang boleh dilaksanakan bagi memacu perubahan.

I’dad Du’at merupakan program tahunan IKRAM MUSLEH yang bertujuan memberi pendedahan kepada para pelajar yang terpilih tentang asas gerak kerja dakwah dan memberi panduan tentang perancangan gerak kerja dakwah yang boleh dan sesuai dilaksanakan.


Perutusan Presiden IKRAM sempena Aidilfitri 1435H

Setinggi-tinggi pujian dan kesyukuran kepada Allah s.w.t atas segala nikmatNya yang melimpah ruah, nikmat bulan Ramadan yang baru saja meninggalkan kita.

Semoga semua kita memperolehi keberkatannya, rahmat dan pengampunanNya serta jaminan pembebasan daripada api neraka, memperolehi ganjaran pahala yang akan membawa kita semua memenangi keredhaan dan syurganya di dunia dan di akhirat sana.

Semoga bulan Syawal yang menjelang tiba membawa kita ke satu lembaran baru, kekal menjalani kehidupan di bawah panji Islam dan santunannya, bimbingan Rasul yang mulia dan tunjuk ajarnya.

Semoga kita sentiasa sihat, cergas dan ceria, dapat menyambut kedatangan Hari Raya Puasa sebaik-baiknya, dilingkungi sanak saudara dan ipar duai, jauh dan dekat.

Di Malaysia, semua kita dapat menyambut kedatangan bulan Syawal dengan rasa gembira, dalam suasana yang aman sejahtera, membolehkan kita menziarahi keluarga, sanak saudara, sahabat handai, kenalan jauh dan dekat, bersama-sama menyambut kedatangan Hari Raya yang penuh keberkatan.

Gunakanlah kesempatan-kesempatan yang terbuka untuk kita memperkuatkan hubungan silaturrahim, hubungan persaudaraan sesama kita, ikatan perjuangan sesama ahli-ahli Pertubuhan IKRAM Malaysia dan ke arah saudara-saudara kita seagama, hubungan persahabatan dan kejiranan sesama rakyat Malaysia.

Dalam masa yang sama kita, jangan lupa tanggungjawab kita membela nasib umat Islam di seluruh pelusuk dunia yang sedang berhadapan dengan cabaran-cabaran dan ujian-ujian kehidupan yang getir, masyarakat Islam di dunia Arab, Mesir, Syria, Palestin, Gaza secara khusus, Iraq, Somalia, Sudan, umat Islam Rohingya yang sedang menderita dan lain-lainnya.

Pergolakan mutakhir, serangan Israel ke atas Semenanjung Gaza, Palestin menuntut semua kita berkongsi suka duka dengan mereka, ikut serta mendokong perjuangan mereka sekuat-kuatnya, agar mereka dapat membebaskan tanah air mereka pada akhirnya, hidup merdeka sebagai anggota umat Islam yang soleh, dihormati hak-haknya oleh dunia sejagat.

Kita sebagai sebahagian daripada anggota masyarakat Islam dunia perlu memanfaatkan ruang dan masa yang masih terbuka untuk terus-menerus berusaha bersama-sama membangun umat yang terbaik, bersatu, maju dan kuat, dunia yang bertamadun di bawah naungan Islam yang makmur, penuh rahmat agar manusia sejagat memperolehi santunan kemanusiaan sejati, hasil daripada adunan tamadun Islam murni  yang mewarnai perjalanan sejarah manusia  dan dunia pada masa hadapan.

Bersempena dengan sambutan Hari Raya Aidilfitri ini, saya meyeru semua ahli-ahli Pertubuhan IKRAM Malaysia agar meneruskan azam, usaha-usaha  untuk sama-sama meningkatkan amal ke arah memperbaiki kondisi umat, masyarakat dan negara ke satu tahap perkembangan dan kemajuan yang lebih baik, sejajar dengan kehendak syariah dan wawasan kita.

Dalam kesempatan ini juga, saya sekeluarga dan mewakili Pertubuhan IKRAM Malaysia ingin mengucapkan Selamat Hari Raya Aidilfitri kepada semua ahli, keluarga anda dan umat Islam seluruhnya.

عيد سعيد، عيد مبارك على الجميع

Berhati-hatilah sewaktu memandu kenderaan ketika pulang ke kampung bersama keluarga, menziarahi sanak saudara, sahabat handai dan kenalan jauh dan dekat, juga semasa pulang semula ke tempat kediaman di bandar-bandar.

Sekian, semoga semua selamat pulang dan kembali. Selamat menyambut Aidilfitri.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Emas tengah murah?

Emas merupakan logam peralihan yang mempunyai nombor atom 79. Permulaan tahun 2021 menyaksikan kejatuhan harga emas yang agak ketara berbanding pengakhiran tahun milenia 2020.

Hal ini berikutan tindakan pelabur-pelabur besar yang mencairkan aset emas untuk melabur dalam ‘treasury-yield‘ yang datangnya daripada sentimen ‘expectation stability’ di bawah Presiden Amerika Syarikat AS, Joe Biden yang baru dipilih.

Tambahan pula dengan perkembangan positif vaksin COVID-19 yang sedang diusahakan oleh negara gergasi seperti China dan AS, ia sedikit sebanyak turut memberi kesan terhadap kejatuhan harga emas ini.

Mahupun begitu, kegilaan penyimpan emas di Malaysia khususnya menganggap ini adalah satu peluang yang baik untuk menambah aset yang berharga ini. Tidak hairanlah jika kedai-kedai emas ternama sentiasa sesak dengan peminat barang kemas berasaskan emas.

Tidak kurang juga bagi pelabur emas yang menggunakan platform jual beli emas sama ada secara tunai mahupun ansuran, giat menambahkan koleksi emas masing-masing.

Sejak dahulu lagi emas dijadikan suatu simbol kemewahan yang amat berharga. Misalnya pada zaman jajahan Siam di wilayah Tanah Melayu suatu ketika dahulu, bunga emas dijadikan ufti yang dihantar setiap tiga tahun sebagai tanda persahabtan dan pengiktirafan terhadap kekuasaan mereka.

Sejarah mencatatkan emas pernah digunakan untuk menyokong mata wang dalam sistem yang digelar piawaian emas, yang mana nilaian mata wang negara terlibat ditambatkan kepada harga emas semasa pada ketika itu.

Dalam al-Quran, terdapat beberapa ayat yang menceritakan tentang kelebihan emas. Allah berfirman dalam surah al-Hijr ayat 23 yang bermaksud:

“Sesungguhnya, Allah akan memasukkan orang-orang yang beriman dan beramal soleh ke dalam syurga yang mengalir padanya beberapa sungai, mereka dihiaskan di situ dengan gelang-gelang emas dan mutiara, dan pakaian mereka di situ daripada sutera”.

Malahan, sebuah hadis yang diriwayatkan oleh Musnad Imam Ahmad bin Hanbal, sabda Nabi SAW yang bermaksud:

“Akan tiba suatu zaman di mana tiada apa yang bernilai dan boleh digunakan oleh umat manusia melainkan dinar dan dirham.”

Benarlah emas bukan sekadar perhiasan yang dipakai oleh wanita, malahan menjadi aset beharga yang dapat membantu penyimpanya pada hari susah kelak. Benar wujud peluang pelaburan lain yang bukan berasaskan emas, malah saham-saham perniagaan juga tidak kurang banyaknya kini.

Namun, sejauh mana pulangan dan bergunanya ‘pelaburan’ itulah yang menjadikan ianya unik. Ini kerana setiap pelaburan mempunyai risikonya yang tersendiri. Justeru, para ulama telah banyak membahaskan isu transaksi jual beli emas ini.

Sabda Rasulullah SAW yang diriwayatkan oleh Abu Ubadah bin al-Samit RA yang bermaksud:

“Jual beli atau pertukaran emas dengan emas, perak dengan perak, gandum dengan gandum, barli dengan barli, tamar dengan tamar dan garam dengan garam, hendaklah dengan kadar yang sama (timbangan atau sukatan) dan hendaklah berserta penyerahan bersama (oleh kedua-dua pihak). Sekiranya ia berlainan jenis, maka berjual belilah sebagaimana yang anda mahu jika dibuat secara penyerahan dari tangan ke tangan (oleh kedua-dua pihak).” (Hadis Riwayat Muslim)

Akhir kata, walaupun pelaburan emas dibenarkan dalam Islam, namun selaku Muslim, kita seharusnya sentiasa beringat. Kita bukan sahaja perlu berzakat apabila sudah cukup haulnya, malah mesti berhati-hati supaya tidak tergolong dalam golongan orang yang melakukan riba ketika berurusan. Walallahua’lam.

Dr Noor A’in A. RahmanPost-Doctoral ResearcherUniversiti Teknologi PETRONAS

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemergian Ustaz Taufiq Ridho, mantan Sekjen PKS: IKRAM Ucap Takziah

Pertubuhan IKRAM Malaysia (IKRAM) melahirkan rasa sedih dan dukacita atas pemergian Almarhum Ustaz Muhammad Taufiq Ridho, mantan Sekretaris Jenderal (Setiausaha Agung) Partai Keadilan Sejahtera (PKS) Indonesia ke hadrat Ilahi pada jam 1.05 pagi tadi.

IKRAM mengucapkan setinggi-tinggi takziah kepada isteri serta keluarga Almarhum, juga kepada Presiden, pimpinan dan anggota-anggota PKS atas kehilangan tokoh yang telah banyak berjasa ini.

Almarhum Ustaz Taufiq, 52, bapa kepada tujuh anak meninggal dunia di Rumah Sakit Cipto Mangunkusumo, Jakarta, dikenali sebagai pakar ekonomi syariah dan menjadi anggota dewan pengawas syariah untuk bank swasta berasaskan syariah.

Almarhum juga terlibat aktif dalam pembangunan dakwah dan tarbiah di rantau Asia Pasifik terutamanya dalam kalangan anak muda. Darah seni juga mengalir dalam dirinya dengan menjadi ahli kumpulan Shoutul Harakah yang banyak mendendangkan lagu-lagu yang memberikan semangat dakwah dan inspirasi kemanusiaan.

Semoga ahli keluarga, sahabat handai Almarhum dan seluruh anggota PKS dikurniakan kesabaran dan ketabahan atas kehilangan tokoh yang banyak berjasa dalam dakwah, tarbiah dan kesenian ini.

Naib Presiden IKRAM, Hj Shahrul Aman Mohd Saari akan mewakili IKRAM bagi menziarahi keluarga Almarhum dan pimpinan PKS, insya-Allah.

Semoga segala sumbangan dan jasa bakti Almarhum untuk ummah diterima Allah SWT, melayakkan beliau berada dalam kalangan amilin dan solihin, Amin.

Dr Hj Mohd Parid Sheikh AhmadPresiden IKRAM


Kes positif turun: Patuhi SOP, jangan selesa

“Sebanyak 2,464 kes baharu COVID-19 direkodkan pada Ahad menjadikan keseluruhan kes di negara ini sebanyak 264,269,” kata Ketua Pengarah Kesihatan, Tan Sri Dr Noor Hisham Abdullah.

Daripada jumlah itu, sebanyak tiga kes import dilaporkan yang menerima jangkitan daripada luar negara manakala selebihnya merupakan jangkitan kes tempatan.

“Kes aktif dengan kebolehjangkitan COVID-19 kini sebanyak 49,490 kes.”

Manakala, sebanyak tujuh kes kematian baharu yang menjadikan keseluruhan kes kematian kini sebanyak 965 kes.

“Negeri Selangor masih mencatatkan kes tertinggi penularan iaitu sebanyak 1,103 kes diikuti Johor, 492 kes dan Sarawak sebanyak 161 kes,” jelasnya.

Dalam perkembangan berkaitan, sebanyak 260 kes sedang menerima rawatan di Unit Rawatan Rapi (ICU) dan daripada jumlah itu, 111 kes memerlukan bantuan pernafasan.

“Kadar kebolehjangkitan Covid-19 atau Ro/Rt pada jangkaan mengikut kes seharian pada 14 Februari 2021 untuk seluruh negara ialah 0.89.”

Menurutnya, pergerakan 14 hari taburan kes COVID-19 mengikut daerah di Malaysia dari  1 hingga 14 Februari 2021, hanya satu daerah di Semenanjung berada di zon hijau iaitu Lipis.

Menerusi status Facebooknya, beliau menyarankan rakyat Malaysia agar sentiasa berada di rumah dan jika terpaksa keluar, patuhilah segala SOP yang telah ditetapkan dan menurutnya, kita semua perlukan tahap disiplin yang tinggi untuk memutuskan jangkitan Covid-19 di negara ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tsunami Selat Sunda: Sumbangan segera diperlukan

“Fokus utama akan diberikan kepada bantuan pek makanan (RM150/pek) dan pek kebersihan (RM30/pek),” ujar Ketua Pegawai Eksekutif MyCARE, Hj Kamarul Zaman Shaharul Anwar dalam satu kenyataannya.

Sumbangan boleh dilakukan dengan dua cara iaitu melalui derma atas talian: www.billplz.com/selatsunda atau pemindahan bank ke akaun-akaun “HUMANITARIAN CARE MALAYSIA BERHAD” yang berikut:

Sila letak rujukan ‘selatsunda’ dan e-melkan ke account@mycare.org.my atau Whatsapp/Telegram slip sumbangan anda ke +6019-6551948 (En Aiman).

Sehubungan dengan itu, MyCARE merayu kepada seluruh rakyat Malaysia yang prihatin untuk menyalurkan sumbangan agar dapat membantu mereka yang terkesan dengan bencana ini.

“Kami mengucapkan jutaan terima kasih kepada semua penyumbang dan ayuh sama-sama kita doakan kemudahan buat saudara serumpun kita di sana agar terus kuat dan bisa bangkit.”

Sehingga hari ini, sejumlah 430 orang terkorban dan 159 orang dilaporkan hilang. Lebih 900 buah rumah juga dilaporkan musnah dalam bencana ini.

“Kawasan paling terkesan adalah daerah Pandeglang kerana merupakan tempat pelancongan utama di Banten.”

Rakan kerjasama MyCARE di Indonesia, PKPU-Human Initiative (HI) telah berada di lokasi beberapa jam selepas kejadian tersebut dan memaklumkan bahawa pihak berkuasa Indonesia seperti BNPB mempunyai tenaga dan kepakaran yang mencukupi untuk menjalankan misi SAR (Search and Rescue).


Guru Rabbani Pemacu Transformasi Pendidikan

Kita memanjatkan setinggi-tinggi kesyukuran ke hadrat Ilahi azza wajalla atas segala inayah wal hidayah wat taufiq-Nya SWT ke atas kita sehingga kini. Kita amat bersyukur kepada Allah SWT dan mendoakan moga-moga perjalanan majlis ini diberkati-Nya, amiin.

Sesungguhnya kita amat bersyukur kerana dengan rahmat dan taufik Allah SWT, kita masih lagi dikurniakan kekuatan ruhiyah, jasadiyah dan ‘aqliyah untuk beribadah dan meneruskan perjuangan memperkasa pendidikan Islam ke arah memimpin barisan umat Islam dan masyarakat berasaskan syariat Islamiyah.

Kita bersyukur kepada Allah yang telah memberi peluang menyambut Hari Murabbi IKRAM MUSLEH tahun ini dalam suasana peralihan dalam iklim politik dan pentadbiran negara. Semoga pentadbiran era baharu ini akan membuahkan hasil yang lebih baik dalam usaha kita memartabatkan pendidikan Islam.

Pendidikan adalah satu proses untuk memanusiakan manusia, menunjukkan betapa besarnya tanggungjawab dan cabaran yang harus digalas oleh para pendidik dalam mengembalikan sifat kehambaan (‘ubudiyah) manusia kepada Penciptanya. Justeru, peranan guru menjadi semakin mencabar selaras dengan perkembangan dunia tanpa sempadan dan ledakan teknologi maklumat yang semakin canggih.

Pendidik adalah pewaris tugas Rasulullah SAW, yakni mendidik dan membentuk insan dengan akhlak yang mulia sepertimana maksud sabda Nabi SAW: “Aku diutuskan untuk menyempurnakan akhlak yang mulia.”

Untuk menggalas tanggungjawab ini, para pendidik perlu mempersiapkan diri mereka dengan pelbagai pengetahuan, kemahiran, ‘softskills’ dan menguasai perkembangan teknologi maklumat serta kekuatan rohani bagi menghadapi cabaran masa kini. Tanpa persiapan yang rapi dan mantap, maka harapan untuk membentuk peradaban mulia generasi pewaris adalah menjadi sia-sia.

Generasi muda membesar dalam dunia mereka yang tersendiri dan pendidik pula berada di suatu sudut dunia yang lain. Maka, mahu tidak mahu pendidik harus berperanan sebagai pemacu perubahan, bermaksud dengan segala persiapan yang telah dibuat dan ditingkatkan dari masa ke semasa, mereka mampu untuk menguasai dunia anak didik, menyantuni dan memimpin mereka kepada peradaban abad ke-21.

Transformasi atau ‘islah’ membawa maksud melakukan perubahan dari satu keadaan yang kurang baik kepada keadaan yang baik dan lebih baik. Perubahan dalam konteks pendidikan menjurus kepada penanaman, pembentukan, pengamalan, penghayatan dan percambahan nilai-nilai sejagat yang merangkumi aspek pengetahuan dan pemikiran aras tinggi, pandangan yang jauh dan peradaban yang mulia, keluar daripada kegelapan kepada cahaya kehidupan yang terang.

Allah SWT menggambarkan situasi ini dalam firman-Nya yang bermaksud:

“Allah memimpin orang beriman, mengeluarkan mereka daripada kegelapan kepada cahaya, sedangkan orang kafir itu mereka dipimpin oleh toghut yang mengeluarkan mereka daripada cahaya kepada kegelapan…”

Oleh itu, dalam melaksanakan tugas mendidik manusia, dalam masa yang sama, pendidik juga akan sentiasa berhadapan dengan hambatan-hambatan kejahatan, nafsu yang rakus dan syaitan yang memperdayakan serta kekufuran dan kekafiran, atau ringkasnya ‘toghut’. ‘Toghut’ dalam erti yang luas iaitu segala apa atau orang atau cara hidup yang membawa kepada melakukan maksiat dan perkara yang disukai syaitan.

Ini menjadikan tugas pendidik semakin mencabar, bukan sekadar perlu kepada kekuatan pemikiran dan kemahiran yang tinggi malah keimanan yang mantap menjadi taruhannya. Hanya mereka yang mempunyai keimanan yang tinggi dan berhikmah sahaja yang mampu menghadapi cabaran ini.

Maka, mahu tidak mahu para pendidik harus bersedia untuk dilatih dan dididik dengan kekuatan pemikiran dan keimanan yang tinggi supaya pendidikan itu bersifat ‘basah’ dan menyerap ke dalam hati sanubari anak didik menjadikan mereka bersifat kental dalam menghadapi cabaran kehidupan.

Maka, akhirnya pendidikan itu bermula dengan pendidikan para pendidik itu sendiri. Pendidik harus bersedia pada setiap masa untuk menambahkan ilmu, meningkatkan kemahiran dan keimanan melalui wadah tarbiah yang syumul, dzatiyah (keperibadian), nizomiah (tersusun) dan ijtima’iyyah (kolektif). Semua ini hanya akan berkesan jika para pendidik berjaya menjadikan wasail-wasail tarbiah sebagai sebahagian pengisian kehidupan mereka.

Dengan adanya ciri-ciri Rabbani pada diri pendidik ini, barulah mereka akan mampu menjadi pemacu perubahan kerana perubahan itu bermula dengan perubahan pada diri pendidik itu sendiri. Pendidik yang menepati ciri-ciri ini akan sentiasa berfikiran aras tinggi, berdaya tahan, keluar daripada cara biasa dan futuristik.

Sebenarnya ini adalah di antara ciri-ciri insan Rabbani iaitu insan yang inspirasinya berakarkan nasional dan berfikiran internasional atau sejagat.

Sempena sambutan Hari Guru pada tahun ini, saya berseru kepada para pendidik supaya sentiasa mengikhlaskan niat dalam menjalankan tugas dan amanah sebagai seorang pendidik dan murabbi kerana sifat keikhlasan inilah yang akan menjadikan kalian mampu bertahan dengan segala tugasan dan aktiviti pendidikan yang semakin mencabar.

Persiapkan diri dengan segala keperluan dan kemahiran pendidikan abad ke-21 bagi menghadapi dunia pelajar yang begitu dinamik dan agresif. Dengan sentuhan keimanan dan akhlak yang tinggi, akan mampu untuk mendidik generasi pelajar menjadi manusia yang mulia sebagaimana yang dihasratkan dalam Falsafah Pendidikan Kebangsaan dan Falsafah Pendidikan IKRAM MUSLEH.

Jangan jemu untuk berkursus dan memberi kursus (sharing) serta ditarbiah kerana di situ adanya kekuatan dan kekuatan utama seorang pendidik ialah sabar dan solat. Sabar adalah satu seni yang perlu dipelajari secara ilmu dan amal.

Firman Allah SWT yang bermaksud: “Sesungguhnya Allah bersama orang yang sabar.”

Dalam firman ayat yang lain, Allah menegaskan: “Mohonlah pertolongan (Allah) dengan sabar dan solat.”

Akhir kata dan kesimpulannya, hanya pendidik Rabbani yang mampu untuk melahirkan anak didik yang Rabbani juga.

Moga-moga Allah SWT memberkati dan meredhai amal soleh ini dan mengurniakan rahmat-Nya ke atas para pendidik IKRAM MUSLEH.

Profesor Dr Omar bin YaakobPengerusi Jawatankuasa PendidikanPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sistem penyampaian perkhidmatan awam pascapandemik perlu ditingkatkan

Dua minggu lepas saya mempunyai urusan dengan peguam saya. Untuk menemuinya, saya perlu membuat janji temu. “Hari Ahad 10 pagi boleh Encik?” tanya pembantu beliau.

“Hari Ahad pun pejabat dibuka?” balas saya yang agak sangsi. “Ya Encik, hanya 60 peratus kakitangan kami dibenarkan hadir di pejabat, jadi kami menggilirkan kakitangan bekerja tujuh hari seminggu,” jawabnya.

Dengan menggilirkan kakitangannya, perkhidmatan syarikat diteruskan memudahkan pelanggan.

Pengalaman ini berbeza daripada penyampaian perkhidmatan pelanggan di pejabat kerajaan. Beberapa minggu lepas, saya perlu menggunakan perkhidmatan kaunter di sebuah agensi kerajaan.

Walaupun perkhidmatan itu biasanya hanya mengambil masa sekitar 20 minit, saya tidak dibenarkan masuk begitu sahaja oleh pengawal keselamatan di pintu pagar.

Sebaliknya saya diminta pulang dan membuat janji temu di portal agensi berkenaan dalam talian.  Saya membuka portal berkenaan dan terperanjat kerana untuk urusan seringkas itu, saya perlu menunggu seminggu.

Seorang rakan lain yang ingin  bertanya sesuatu berkenaan surat yang diterima daripada  sebuah jabatan kerajaan yang lain juga diarah membuat  janji temu. Tarikh yang diberikan ialah hampir di penghujung bulan Oktober ini.

Demikian kita lihat perbezaan pihak penyedia perkhidmatan swasta dan penyedia perkhidmatan awam. Penjawat awam mempunyai pendapatan tetap; gaji tetap berjalan dalam keadaan apa sekalipun.

Bagi sebahagian kakitangan, mungkin  produktiviti mereka jatuh merudum akibat pandemik Covid-19. Walaupun hasil kerja tidak seberapa, gaji yang dibayar tetap sama.

Setiap ringgit yang dibayar sebagai gaji, perlu dijustifikasikan dengan perkhidmatan yang diberikan. Oleh itu, mereka tiada masalah untuk menerima hakikat bahawa perkhidmatan perlu diteruskan walaupun dalam keadaan yang sukar.

Mereka bersedia membuka pejabat dan terus memberi perkhidmatan melayan pelanggan pada hujung minggu. SOP dipelihara, bilangan kakitangan dan pelanggan dihadkan, tetapi khidmat tetap diberikan.

Kebanyakan jabatan yang meletakkan masa menunggu panjang untuk sebarang urusan atau memproses sesuatu dokumen, menyebutkan masalah had bilangan kakitangan yang dibenarkan semasa Perintah Kawalan Pergerakan (PKP).

Maka ada pelanggan yang mula mempersoalkan, jika  hanya 60 peratus sahaja penjawat awam bekerja di pejabat, apa yang dibuat oleh 40 peratus lagi?  Mungkin sebahagian bekerja dari rumah, tetapi  tidak semua kerja boleh dibuat dari rumah dan tidak semua pekerja sesuai bekerja di rumah.

Bagi kakitangan seperti guru, pensyarah atau pekerja yang banyak menggunakan dokumen digital, bekerja dari rumah merupakan  sesuatu yang  mudah dilakukan.

Namun untuk kakitangan lain terutama yang berkhidmat di kaunter, mereka mungkin ‘mati kutu’ untuk melakukan sesuatu yang sesuai dengan bidang tugas mereka ketika bekerja dari rumah. Jika pihak ketua jabatan tidak mengatur kaedah atau  jadual yang sesuai, mereka terpaksa akur.

Keadaan ini bukan disebabkan kelemahan atau kesalahan penjawat awam sendiri.  Kita berkeyakinan umumnya penjawat awam mahu bekerja, mahu terus berkhidmat dan berbakti  bagi memastikan kewajaran gaji yang diterima setiap bulan. Ia sebenarnya berkaitan dengan pengurusan dan pentadbiran sistem penyampaian perkhidmatan.

Malaysia bakal memasuki fasa endemik Covid-19 bermula hujung Oktober ini.  Persoalannya, adakah sistem penyampaian perkhidmatan akan terus tergendala atau sistem akan diperbaiki bagi memastikan perkhidmatan boleh dipercepatkan bagi memenuhi kehendak pelanggan serta mengelakkan kesukaran kepada rakyat untuk berurusan dengan pejabat-pejabat kerajaan?

Sudah tiba masanya  pihak berkuasa perkhidmatan awam dan ketua-ketua jabatan memperkenalkan langkah-langkah  inovatif  bagi meningkatkan produktiviti penjawat awam di kala pandemik serta memastikan perkhidmatan kepada rakyat boleh diteruskan tanpa kendala.

Antara perkara yang boleh dibuat ialah menggilirkan kakitangan bagi membolehkan pejabat-pejabat kerajaan dibuka sehingga ke malam dan tujuh hari seminggu. Ini bukan perkara yang aneh atau baharu. Seperti dimaklumi, Pusat Transformasi Bandar (UTC) telah lama beroperasi pada hujung minggu dan di luar waktu pejabat biasa.

Apa yang perlu dilakukan ialah mengembangkan konsep UTC ini kepada seluruh warga perkhidmatan awam bagi memastikan perkhidmatan yang diberikan berbaloi dengan imbuhan gaji dan perkhidmatan awam terus produktif memberi khidmat kepada rakyat.

Tidak dinafikan ini jalan yang sukar dan memerlukan perancangan yang rapi. Namun, jika tidak dipecahkan ruyung, manakan dapat sagunya; jika tidak dimulakan langsung, tidak mungkin berlaku peningkatan produktiviti kita.

Profesor Dr Omar Yaakob, Ahli Jawatankuasa Pusat, Pertubuhan IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Buli: Mainkan peranan yang lebih harmoni

Beliau menambah, kita sepatutnya memainkan peranan yang lebih harmoni dan berteraskan dialog sesuai dengan masyarakat yang madani.

Malah, beliau menasihatkan kepada masyarakat Islam supaya mengambil tanggungjawab ini dengan melakukan kebaikan.

“Kepada Muslim, maka perlu memainkan peranan rahmah kepada semua; termasuk sabar, adil dan sebagainya.”

Respons beliau ini berikutan kejadian buli yang semakin kerap berlaku semenjak beberapa minggu ini hingga telah mengakibatkan kematian antaranya kejadian yang menimpa Zulfarhan Osman, Pegawai Kadet Laut yang ditemui mati pada 1 Jun lalu.

Beliau dipercayai telah didera oleh rakan dengan seterika wap kerana didakwa mencuri komputer riba. Walau bagaimanapun, sehingga kini ia masih dalam siasatan pihak polis dan 36 individu telah ditahan.

“Peranan kita semua untuk membanteras budaya buli ini; pihak bertanggungjawab di universiti, tenaga pengajar, rakan mahasiswa dan semua yang terbabit.

“Jika kita senyap dan membiarkan barah ini melarat, maka sukar untuk dibendung termasuk kepada kita, keluarga dan sahabat yang kita hargai,” tambah Shahrul Aman.